
Această carte (ca orice altă carte) este o carte liberă: ea 
nu are înţelesuri fixe, înfundate, nemişcate, înţepenite în 
timp şi spaţiu - înțelesurile ei (actuale şi posibile) sunt 
libere spre interpretare, sunt libere spre judecare, sunt 
libere spre relationare şi transformare. 

x 

Această carte (ca orice altă carte) pendulează între 
întâmplare şi repetare: se naşte şi se construieşte din 
întâmplare şi prin „întâmplare” şi se întăreşte ideatic spre a 
se contura sensual prin repetare de „repetare“... 

x 


Această carte (ca orice altă carte) trăieşte vieți 
nenumărate: fiecare cititor al ei o va parcurge şi o va 
asimila în sine, în felul său specific, de o manieră subiectivă 
relativ irepetabilă adaptată clipelor, spaţiilor şi conjuncturilor 
emoţional-intelectuale ce-i însoțesc lectura spre constituirea 
unor chei proximal contingente prin variaţie de repetare 
necesare pentru înţelegere şi interpretare... 

x 


Această carte (ca orice altă carte) este formată (şi) din 
litere, cuvinte şi propoziţii înşiruite relativ aleator în 
structura ei textuală, presărată cu înlănţuiri dominate de 
„întâmplare” şi cu rânduiri lingvistice accentuate prin 
„repetare”... 

x 

Această carte (ca orice altă carte) nu e doar o carte ci e 
şi un „semn de carte”: un semn care indică spre infinit şi 
nemărginire (pentru cine are minte dispusă spre 
transformare de întâmplare în sens repetat spre 
contemplare şi spre cugetare...). 

x 

Această carte e cartea pe care tu o citeşti chiar în clipa 
aceasta: ea este cartea care acum ţi se oglindeşte ţie în 
minte - ea este cartea ta acum: ea este viaţa pe care tu o 
vezi clar, în acest moment, ca fiind în clipa prezentă 
descoperită de tine în trăire inepuizabilă de cuvinte... 


Întâmplări, repetări, transformări 

Această carte... 
abstractul, a citi, acordul, adevărul, 
aforismul, alegerea, a scrie, autorul 


vvv n 


AAA n 


binefacerea 

cărțile, ceața, centrul, coîntâmplarea, 
comunicarea, concentrarea, conceptul, 
conflictul, critica, cuvântul 

dăruirea, definiția, demersul, democrația, 
descentrarea, despărțirea, dialogul, diferentele, 
dincolo, discernământul, discursul, discutia, 
diversificarea, dorința, dorul, dreptatea, durerea 
economia, egalitatea, esența, eul, 
existenţele, extragerea, extremele, ezitarea 
fericirea, filosofia, filosofii, fluxul, 
frumuseţea, fuga 

gândirea, generalul, geniul, ghicitoarea, 
gratuitatea, guvernarea 

hipnoza 

idealul, ideea, identitatea, ignoranta, 
importanţa, impregnarea, incertitudinea, 
indiferența, influenţa, inspiraţia, insuficientul, 
interpretarea, intuiţia, ipoteza, istoria, iubirea 
îndoiala, întâlnirea, întâmplarea, întrebarea, 
întregul, înţelegerea 


legea, libertatea, limba, limita, lipsa, lumea 
măiestria, mediocritatea, mintea, misterul, 
mistica, mişcarea, multumirea 
nedreptatea, nemişcarea, nenumitul, noi, 
norocul, noul, noutatea, numărul, numele 
obscuritatea, oracolul, ordinea, orientarea 
paradoxul, plăcerea, plictiseala, poate, 
poetul, poezia, posibilitatea, posibilul, 
povestea, predestinarea, predeterminarea, 

Q 
R 


NXZ <CH 


previziunea, prezentul, problemele, 
progresul, puterea 

„q” 

rațtionalul, rădăcina, răsplata, realitatea, 
realul, relația, repetarea, repetitivitatea, 
rezolvarea, rezumatul, rima, ritmul 
schimbarea, scrierea, scrisul, secretul, 
secta, semnificativul, sensibilitatea, 
sensul, sexul, simbolul, sine, somnul, 
spontaneitatea, studiul 

ştiinţa 

teoria, textul, timpul, tiparul, 
transformarea, trăirea 

telul 

umbra, unitatea, unul, utilitatea, utopia 
valoarea, verticalitatea, viata, viitorul, 
visarea, voința, vorbele, vorbirea 

„W” 


ziua 
Priveşte în jur... 


68 
68 

Întâmplări, repetări, transformări 


A 


Abstractul 

Discursul asupra unei problematici oarecare, redus doar 
la „abstract”, devine de obicei total neputincios în faţa 
provocării unei exemplificări concrete de relevanţă a lui în 
domeniul evidenţei imediate (mentale, corporale, materiale, 
sociale...). Reducerea la abstract este de cele mai multe ori 
doar reducerea la absurd... 

* 

Abstractul şi concretul trebuie să se reflecte mereu unul 
în celălalt - unilateralitatea în relaţia dintre ele este un 
semn clar de slăbiciune argumentativă. 


A citi 

A citi în stele e una. A citi în versuri e alta. A citi cuvinte 
în proză cu totul altceva... A citi destine e una. A citi alegorii 
e alta. A citi descrieri de spaţii cu totul altceva... 

„A citi” nu este prin urmare „a citi”... ci de fiecare dată 
altceva - „a citi” poate fi mereu cam orice vrea el... 


Acordul 

Acordul (şi/ sau dezacordul) este în general doar o 
problemă de voinţă (respectiv de rea-voinţă). Cine vrea, 
simte, intuieşte, doreşte sau este obligat „să se acordeze” o 
poate face oricând cu lejeritate prin alegerea machiavelică a 
unor motivații şi justificări oarecare din cele care îi stau la 
dispoziţie proximală. 

Cine nu vrea, nu simte, nu intuieşte, nu doreşte sau nu 
este obligat „să se acordeze” cu vreo „poziţie”, „idee”, 
„fiinţă”,  „ideologie”, „sistem de idei”, „expunere” sau 
„demonstraţie” nu o va face - deoarece el/ ea vrea 
„spontan” (sau „chibzuit”) să se acordeze în acel caz cu 
dezacordul - să dezacordeze acordul, să deconstruiască 
construitul şi să reformuleze formulatul, să redefinească 
definitul şi să reboteze botezatul, să înnoiască noul şi să 
transforme transformatul. 

Acordul vine din clipă de poftă combinată cu un moment 
de elan... Dezacordul vine spontan... 

Adevărul 

Experienţa ne arată că nici o propoziţie nu este „aletheic 
subiectiv universalizabilă” - fiind dată o propoziţie „X” 
(indiferent de  „conţinutul” ei), în condiţii de liberă 
exprimare, se va găsi în umanitate, cel puţin un om care să 
afirme (creadă/ justifice/ susţină) că ea e falsă (chiar dacă, 
şi de multe ori mai ales dacă, majoritatea covârşitoare ar 
susţine contrariul). 


Aforismul 

Poţi căuta aforisme printre scrierile sau lecturile tale 
semănate mai demult - dacă le vei găsi vei vedea că între 
timp ele au crescut, s-au maturizat şi nu mai sunt aşa cum 
au fost: din simple întâmplări accentuate în cuvânt unele 
dintre ele au devenit drumuri de reper pentru reflectarea 
valorică a conştiinţei tale în repetările destinate reluărilor 
identificate a ţine intim de al tău destin... 

x 

Omul adună lucrurile şi le stivuieşte în jurul său fiindcă el 
caută stabilitate - dacă, în schimb, nu i-ar mai păsa de 
direcţie atunci nu i-ar mai păsa nici de greutate... 


Alegerea 
Tensiunea alegerii e de multe ori mult mai superficială 
decât se crede... - iar dacă uneori ezitarea se prelungeşte 


acest lucru nu se datorează, îndeobşte, unei prea 
îndelungate chibzuiri ci faptului că fie alegătorul nu ştie că el 
trebuie neapărat să aleagă, fie că el nu ştie exact între ce 
are de ales... 
x 

Omul nu alege, ci întâmplarea alege pentru el... Dar 
întâmplarea nu alege nici ea - întâmplarea doar se 
întâmplă. Intâmplarea nu este o persoană (ea nu e o 
„Zeiţă”) - ea nu are conştiinţă de sine, nu are discernământ 
şi nu are voinţă... Intâmplarea e doar un alt nume pentru 
infinitul aflat în mişcare relativ „necugetată” prin fiinţă... 

Conceptul de „întâmplare” este un simbol care arată 
spre faptul relativ paradoxal că raţiunea este lipsită de 
rațiune, conştiinţa este lipsită de conştiinţă, voinţa este 
lipsită de voinţă, alegerea este lipsită de alegere şi 
inteligenţa este de fapt lipsită de inteligenţă. 

Întâmplarea este simbolul suprem al vieţii care oscilează 
mereu între „sens” şi „prezenţă”, între „dorinţă” şi „nevoie”, 
între „a vrea” şi „a face”... 

Omul nu alege întâmplarea ci întâmplarea îl alege pe el... 
Dar nu îl alege din chibzuială, din reflecţie, din judecată, din 
raţiuni mai mult sau mai puţin întemeiate sau din dorinţe 
mai mult sau mai puţin spontane... 

Intâmplarea „alege” precum îi este firea - adică, pur şi 
simplu, la întâmplare... 

x 

Mintea care percepe „forme” ce se repetă cu o cadență 
ritmică pe o perioadă mai lungă de timp începe să prevadă 
intuitiv că acele „forme” se vor repeta şi pe viitor. Când 
majoritatea formelor (fizice, psihice, sociale) cu care ea 
interacționează se repetă ritmic (în cicluri care au durata de 
câteva secunde, minute, ore, zile, săptămâni, luni, ani...) 
mintea poate să prevadă viitorul - mintea care se repetă se 
poate pre-vedea: ea se va repeta şi pe viitor... 

Mintea care se repetă în schimbare, în variaţia cât mai 
diversificată a formelor mentale şi emoţionale susţinute în 
sine spre combinare, se poate şi ea prevedea: ea se va 
schimba şi în timpul care urmează să vină... 

Prins între repetare şi variaţie, omul are mereu de ales 
între vechi şi nou, între reluare de sine şi inventare de sine 
- şi el alege astfel: cu cât alege mai des să repete 
schimbarea cu atât se va schimba mai mult şi mai des (ca şi 
conţinut, ca şi formă de expunere, ca şi preocupări de 
cercetare, ca şi direcţii de acţiune, şamd.); cu cât alege mai 
des să repete neschimbarea cu atât se va schimba mai puţin 
şi mai rar - fiecare alegere anterioară influenţează 
rezultatul alegerilor ulterioare - astfel încât repetarea aleasă 
în mod constant devine repetarea care se va manifesta, la 
un moment dat, fără să mai fie aleasă... 


A scrie i 
A scrie este desfăşurare pe câmp de seminţe încolţite. (In 
gândire nu vei putea gândi lucruri negândite.) 


Autorul 
Autorul construieşte în lume structuri de oglindire a 
strategiilor sale de orientare prin întinsul operelor fizice şi 

„metafizice” pe care le întâlneşte spre înlănţuire sensuală în 
fapte schimbătoare de realităţi raţional-empirice... 

Autorul se construieşte pe sine prin construire în lume iar 
lumea autorului se edifică pe sine prin gând şi faptă de 
autor... 


A 

„ăăă...” 

„Un semn de ezitare, un semn de timp lăsat spre 
conturare, un semn de literă prelungită prin repetare spre 
accentuare - ăăă...- un semn care se caută pe sine, un 
semn care caută prin sine, un semn care... - ăăă... - un 
semn oarecare... 


A 

„ăââ...” 

„La punctul de întâlnire cu prezenţa interogării apare 
uneori o literă în reluare (de exemplu: âââ...). Ea e menită 
să dilate întrebarea şi să o alungească în prelungire de 
răspuns... Uneori o literă repetată... âââ... adânceşte... 
âââ... adânceşte înălţarea şi.... âââ... promite... revelarea... 

- A ce anume? 

- Âââ... a lumii prin litere, cuvinte şi propoziţii... âââ... a 
sinelui prin gânduri, emoţii şi dorinţe... âââ... a fiinţei prin 
întâmplări, repetări şi transformări...” 


Binefacerea 

Binefacerea poate fi privită uneori de rațiunea 
neconflictuală ca un dar ce urmăreşte un rezultat - anume 
întoarcerea spre sine a facerii de bine... 


Întâmplări, repetări, transformări 


C 


Cărțile 

Cărţile sunt rezultatul unor combinaţii relativ aleatoare 
de litere, cuvinte şi propoziţii legate la fel de contingent de 
idei, emoţii şi dorinţe; de gânduri, senzaţii şi trăiri... 

Cuvintele şi propoziţiile care se repetă, sub forme uşor 
variabile, în cadrul acestor  înlănţuiri  combinatorice 
contingente proximal sunt considerate de unii ca fiind 
„Ssubiectul” acestor cărţi. 

Repetarea aceasta este însă o repetare cu cauze la fel de 
aleatoare ca şi părţile ei textuale relativ nerepetitive. 

Subiectul şi conţinutul unei cărţi sunt rezultatul 
întâmplării şi al repetării iar influenţa ei asupra celor care o 
citesc se datorează vizibilităţii transformării subiective pe 
care ei o percep în interior şi în exterior pe măsură ce o lasă 
să le circule prin minte, în timp ce o lecturează prin gând. 

x 

Sunt unele cărţi care se citesc, se recitesc şi nu te mai 
saturi de ele - acestea sunt acele cărţi care sunt scrise cu 
plăcere despre toate cele, de cel care atunci când le scrie se 
delectează vizibil în bucuria plăcerilor eterne ale lumii şi 
vieţii... 


Ceaţa 

Contemplarea distrage (din când în când) atenţia omului 
de la munca lui continuă cu vorbele spre „vederea” spaţiului 
dintre ele... 

Totuşi, când meditează, omului i se pare uneori că vede 
ca prin ceaţă. Nu e însă cazul ca el să se neliniştească din 
această cauză - „ceaţa” cu pricina vine din întâmplare şi 
pleacă din întâmplare... Unii au însă şansa să trăiască 
mereu ca şi cum ea nu ar fi - nu pentru că ea nu este ci 
pentru că ea nu mai contează... 


Centrul 

Când periferia se restrânge spre centru în mod ritmic ea 
se apropie de el, se condensează şi se intimizează pe sine, 
pulsând în reluare de drum parcurs spre concentrare... 

Când periferia se depărtează de centru, în mod spontan, 
ea fuge de anihilarea totală în el - se disipează şi se 
înstrăinează de sine, pulsând în reluare de drum parcurs 
spre descentrare... 

Această mişcare de centrare-disipare este reluată mereu 
de viaţă, asemenea bătăilor inimii, asemenea acţiunii 
plămânilor, asemenea mişcărilor minţii (cu ciclul ei de 
veghe-vis-somn). Pendulând între extreme viaţa se repetă 
mereu spre reluare ritmată de sine... 


Cointâmplarea 

Oamenii nu acţionează „cu ştiinţă” ci „din întâmplare” - 
atunci ei ajung să nu mai aibă „con-ştiinţă” ci doar „co- 
întâmplare”. Iar faptul că ei au uneori şi „contemplare” ne 
arată cât de pasivi sunt ei, de cele mai multe ori, faţă de 
ceea ce li se întâmplă şi faţă de ceea ce se întâmplă în 
percepţia şi în gândirea lor. 

Ei acţionează la întâmplare: gândesc la întâmplare, 
percep la întâmplare - nu e deci de mirare că nu au 
„conştiinţă” ci doar „cointâmplare” şi „contemplare” - ceea 
ce e aproape tot una cu a spune că se lasă purtaţi de 
curent, că se lasă conduşi de împrejurări, că se lasă 
condamnaţi şi stăpâniţi de ele, că „se lasă la voia 
întâmplării”... (Oricum, chiar şi dacă nu s-ar lăsa, tot la voia 
ei ar ajunge - întâmplarea este regină peste lume...). 


Comunicarea 

Comunicarea nu e doar o problemă de limbaj ci şi una 
legată de dorinţă, voinţă şi empatie. Oricât de clar ar fi 
exprimat un mesaj dacă nu vrei să-l pricepi (din diferite 
motive) îl poţi respinge cu maximă uşurinţă, cu un minim 
efort de imaginaţie şi cu un minim de rea-voinţă. Şi oricât 
de prost ar fi exprimat un mesaj dacă vrei să-l pricepi (din 
diferite motive) îl vei „înţelege” cu maximă uşurinţă cu un 
minim efort de imaginaţie şi un minim de bună-voinţă. 

x 


Comunicarea e mai mult o problemă de trăire, de 
experimentare directă decât una de definire şi delimitare 
lingvistică. Când o anumită trăire perceptivă este atinsă 
simultan de participanții la o interacţiune ființială, 
comunicarea lingvistică devine relativ inutilă. 

Vorbele/ cuvintele nu sunt scopuri în sine ci mijloace de 
folosit în procesul de orientare spre diferite acţiuni de trăire. 
x 

Cuvântul scos din rolul său referențial la experienţă şi 
limitat artificial doar la rătăcire conceptuală, fără reper de 
trăire intersubiectivă, nu duce decât la crearea de 
maculatură solipsistă-spiritual-filosofic... 

* 

A înşira concepte acordate gramatical în propoziţii şi fraze 
nu înseamnă a comunica. Pentru comunicare, pe lângă 
înşiruirea relativ contingentă pomenită mai înainte e nevoie 
de experienţe comune la care „conceptele” cu pricina să 
facă referire precisă. In lipsa comunităţii experienţelor 
comunicarea nu poate avea loc decât de o manieră fictivă - 
unii cred că transmit ceva şi alţii că recepționează ceva - 
când nici unii, nici alţii nu fac decât să împrăştie în lume 
confuzie inutilă, incoerenţă infantilă şi obscuritate senilă... 

* 

Când doi sau mai mulţi oameni „latră”, în public, unul 
către altul nu contează prea mult nici frumuseţea 
„lătratului”, nici elocvenţa lui, nici profunzimea ideatică a 
„lătrării” şi nici „logica” în care se poartă „lătratul”. Ceea ce 
va reţine la sfârşit publicul e că unul anume a „lătrat” mai 
tare şi mai des decât ceilalţi, că el i-a intimidat şi i-a 
dominat pe ceilalţi cu „lătratul” său discursiv-incisiv-agresiv. 
Publicul va reţine deci, mai întotdeauna, nu pe cel care 
„latră” cu chibzuială ci pe cel care „latră” cu toţi plămânii 
săi, cu toţi dinţii la vedere şi cu ochii sclipind cu nerăbdare 
în aşteptarea unei încăierări fizice (de multe ori inevitabile) 
necesare pentru tranşarea definitivă a „argumentelor” aduse 
de unii şi de alţii în cursul lătratului-discurs-comunicare. 

De multe ori unii oameni „latră” mai prost, mai des şi mai 
fără rost, chiar decât un câine - mai ales dacă nu sunt ei cei 
care câştigă competiţia de „lătrături” politice, religioase, 
economice, artistice, culturale, familiale, şamd. ... 

x 

Poţi trăi comunicarea sau lipsa ei. De fiecare dată trăieşti 
însă în sfera vieţii - într-un caz expansivă, în celălalt caz 
bătând în retragere. 

Este expansivă când construieşte, învaţă, luminează, 
împărtăşeşte. Este în retragere când îi este frică, când 

ignoră, când nu vrea să lumineze şi să împărtăşească. 
Comunicarea expansivă relevă lipsa momentană a unei lipse 
limitatoare. Cea retractilă indică conştientizarea resemnată 
a prezenţei unei lipse aparent ireparabile... 

x 


Nu poţi comunica autentic cu oricine, cum nu poţi trăi 
alături de oricine - o minimă afinitate de experienţe şi țeluri 
comune este necesară - dar mai ales e necesară existenţa 
unei plăceri a conversatiei, a unei bucurii a comunicării, în 
toate părţile angrenate în trăirea comunicativă. 

x 

Într-o conversație autentică nu se ajunge niciodată la o 
concluzie - se ajunge însă, în cele din urmă, la oboseală. Ea 
apare fiindcă adevărul, fiind inepuizabil, se relevă pe sine în 
infinite reprize de trăire comunicativă. 


Concentrarea 

Mintea ştie ce e aceea „concentrare” fiindcă e mai mereu 
concentrată: se concentrează să nu rămână concentrată. 

Fiinţa cunoaşte ce e aceea „disipare” deoarece prin 
disipare ea se înmulţeşte pe sine - prin disipare ea 
călătoreşte prin lume, prin disipare ea pune totul în mişcare. 


Conceptul 
Idea că anumite cuvinte (de ex. anumite „concepte 
majore”) sunt mai importante decât altele nu poate să vină 
decât din credinţa iluzorie că atunci când vorbeşti spui 
ceva... 
x 
Se poate spune că înainte de existență este vorbirea. Dar 
nu pentru că ea s-ar fi născut din cuvinte (primordiale sau 
explozive) ci pentru că „existenţa” este şi ea doar o simplă 
vorbă în vânt. 
x 
Orice concept se poate regăsi în orice (alt) concept. De 
aceea împărțirile (clasificările, diferenţierile) conceptuale a 
unor concepte oarecare nu pot fi decât relative, provizorii, 
parţiale, orientative şi în general puternic îndatorate 
subiectivităţii proiectiv - cercetătoare (care „găseşte” 
mereu, nu ceea ce caută, ci ceea ce vrea neapărat să 
găsească). 

Conflictul 

Aparenţa conflictuală este mai vizibilă conştiinţei decât 
trăirea non-conflictuală deoarece incită la interacţiune, la 
influențare şi la schimbare. Conflictualul excită viaţa, o 
agită, o tulbură, o incită spre transformare; non- 
conflictualul o însoţeşte pe tărâmul stabilităţii, repetitivităţii, 
siguranţei, continuității şi lejerităţii... 

Pacea menţine aceeaşi formă, conflictul transformă... 


Critica 

Din punctul critic de vedere la orice i se poate găsi (cel 
puţin) o hibă, un neajuns, o neputinţă, o slăbiciune, o lipsă 
de corelare, o contradicţie, o lipsă de claritate sau de 
coerenţă. 

Când accentul cade subiectiv pe „lipsă”, „plinu 
automat lipsit de importanţă. 


|” 


devine 


Cuvântul 

Fundaţianismul aclamat uneori pentru „cuvânt” (în raport 
cu „existenţa”) păleşte degrabă prin constatarea sălbăticiei 
cuvintelor (care nu se lasă prinse de nimeni în mod exclusiv 
şi total), a instabilității lor sensuale şi a stângăciei lor 
semiotice inevitabile (care se manifestă explicit sau implicit 
în orice tip de comunicare fiinţială). 

x 


Fiindcă orice cuvânt e o combinație precisă de litere (ca 
număr şi ca ordonare specifică) el e diferit de orice alt 
cuvânt ca formă şi structură (de orice altă combinație de 
litere) dar poate fi considerat similar cu oricare altul printr- 
un simplu efort de asemănare a conținuturilor subiective 
(individuale şi sociale) atribuite acelor cuvinte prin 
(re)definirea lor sub semnul identității sau al suprapunerii 
conceptuale (de intenţie, de act, de potenţă, de formă, de 
esenţă, de efect, de cauză, de sens, şamd.) 

La fel - conceptele „natural” sinonime pot fi despărțite şi 
diferenţiate (uneori până la opoziţie, alteori doar până la 
complementaritate) cu un minim efort de imaginaţie şi cu 
un minim instinct de accentuare chiar şi a celor mai mici 
intuiţii de diferenţiere sensuală. 

Prin urmare orice cuvânt poate fi orice cuvânt sau poate 
să nu fie un anume cuvânt - voinţa subiectivă a filosofului 

care se joacă cu el este, în acest domeniu filo-ludic, 
suverană. 
x 

Cuvântul „cuvânt” (sau un alt cuvânt) nu poate avea 
acelaşi înţeles pentru doi sau mai mulţi oameni care îl 
folosesc, nici măcar dacă ei se „înţeleg” între ei asupra 
„înţelesului comun” pe care vor să-l dea cuvântului „cuvânt” 
(sau unui alt cuvânt). 

Înțelegerea „comună” a sensului cuvântului „cuvânt” (sau 
a altui cuvânt) este mereu doar aproximativă: ea 
aproximează (în funcţie de contextul lingvistic, material, 
social, voliţional, emoţional, etc.), printre altele, gradul de 
simpatie şi  „înţelegere”, respectiv de antipatie şi 
„neînţelegere” care apare (din diferite motive) între cei care 
îi caută înţelesul său „comun”... 

x 

Cuvintele nu se pot spune pe ele... Dar nici faptele nu 
pot să o facă... 

x 

„Acesta” este un „cuvânt”. Cine înţelege ce este un 
„cuvânt” poate să spună: „Acesta este un cuvânt!”. Cine nu 
înţelege ce este „acesta” poate să exclame: „Acesta este un 
cuvânt?!”. 

Cine înţelege neînţelesul altuia, nu se poate folosi de 
cuvinte ca să-l transforme în înţeles pentru cel ce nu-l 
înţelege - zicând „acesta” fiecare pricepe ceva şi nimeni nu 
înţelege ce înţelege altcineva când zice: „acesta” este un 
„cuvânt”... (Care „acesta”? Şi care „cuvânt”? ...), 

x 


Când treci dincolo de cuvânt ajungi de unde ai plecat - 
nici la origine nici la scopul final - ci doar acolo unde eşti tu 
însuţi chiar dacă nu te mai ştii a te cuvânta... 

x 

Din regatul umbrelor lăsate de cuvinte se iese doar prin 

intrare în Nelimitat... 

D 


Dăruirea 

Cel care are viaţă dăruieşte şi este dăruit: dăruieşte viaţa 
cu efectele fiinţării sale şi este dăruit de viaţă cu răspunsul 
ei la aceste efecte. El este deci cauză şi efect pentru dăruire 
- o cauzează prin mişcare şi manifestare de sine; este efect 
al ei fiindcă dăruirea îl precede, îl însoţeşte şi rămâne în 
fiinţă chiar şi dacă el nu ar mai fi... 


Definiţia 

Orice cuvânt este o definiţie. (Definiţia este o precizare - 
precizarea este o înflorire de semne în vecinătatea 
abstractului şi a concretului...) 

* 

A nu voi să defineşti ca un altul (sau „ca toată lumea”) - 
iată o apucătură filosofică uneori demnă de luat în 
considerare... 

x 

A defini este „a fini”, a delimita, a localiza - este prin 
urmare un joc de cuvinte cu urmări întotdeauna relative... 

Efortul sisific al unor gânditori de a defini precis şi de a 
delimita exact sensurile unor cuvinte obişnuite precum 
„adevăr”, „fapt”, „enunţ”, „comunicare”, „obiect”, „lucru”, 
„Subiect”, „sine”, „fiinţă”, etc. este doar o dovadă a 
incapacității lor regretabile de a înțelege holistic-utilitarist- 
empatic limba şi de a o folosi astfel cu un oarecare „folos”. 

x 

Sensurile cuvintelor pe care le folosim se schimbă în 
funcție de definițiile pe care noi le dăm acestor cuvinte - dar 
ele se schimbă de asemenea, mai ales, în funcție de trăirile 
şi experiențele directe cu care noi le asimilăm, intuitiv - 
instinctiv, rostirea, la un moment dat... 


Demersul 

Demersul filosofico-poetic poate fi împărțit de obicei în 
trei etape: 

1. rebotezarea unor banalităţi cu nume pompoase 
(inspirate de obicei de cuvinte din limbi moarte sau de vreo 

combinaţie ad-hoc de silabe care „sună bine”); 

2. definirea acestor nume „inventate” de o manieră 
metaforică (cât mai vagă, mai „universală”, mai indecisă, 
mai „metafizică”); 

3. combinarea în exprimări eseistic - poetice a numelor 
„inventate” şi a definiţiilor metaforic - metafizice pentru 
obţinerea unor „poezii în proză”. 

Etapele sunt deci: rebotezarea; redefinirea metaforică şi 
înpoezirea rebotezării şi redefinirii. 

Plusul de cunoaştere sau adevăr sau utilitate în urma 
acestor etape este de cele mai multe ori nul. Aceste „opere” 
pot fi însă notate la capitolele „impresie artistică”, 
„provocarea prin  absurditate evidentă” şi „frumuseţe 
formală”, fiind evident că ele sunt apetisante doar pentru 
„cunoscători”... 


Democraţia 

Democraţia ne învaţă că libertatea alegerii exclude 
consensul specific unanimităţii. 

x 

Democraţia e mereu prezentă - fie explicit, fie implicit 
(ea este astfel de găsit ca fundament comunitar şi în tiranie 
şi în oligarhie şi în aristocrație şi în teocraţie...). Fără 
consimţământul (explicit sau doar implicit al) majorităţii 
membrilor unei comunităţi nici una din formele de 
guvernare pe care ei le susţin spre manifestare nu ar putea 
exista. 


Descentrarea 

Comunitatea culege roadele particularilor angrenaţi în 
descentrare de sine - ea se naşte şi creşte după unii prin 
uitare de sine, după alţii prin extindere de sine; după unii 
prin cercetarea identităţii sugerate, după alţii prin asumarea 
identităţii care stăruie în intelect prin susţinere din afară... 

Însă oricum ar fi cel descentrat din sine fie se pierde în 
comunitate, fie se regăseşte în ea; fie înţelege relaţia, fie se 
contopeşte cu ea... 


Despărțirea 
Sporind accentul pus pe despărţirea noţiunilor în sfere 
divergente cel dedat acestei împărțiri senzuale uneori uită 

de sensul neîmpărţirii întregului iar alteori nu poate să-şi 
amintească de el... 


Dialogul 

Dialogul este de multe ori mai mult imaginar decât real - 
fiind imaginar el depinde decisiv de voinţa proiectivă 
(manifestată sub formă de simpatie, apatie sau antipatie) a 
părţilor implicate, decât de un schimb real, obiectiv, bine 
definit de „informaţii exacte”. El se naşte astfel din 
întrepătrunderea unor sfere informativ -  intenţionale 
complexe care acţionează relativ spontan prin angajare mai 
mult afirmativ - expansivă decât pasiv - receptivă. 

Partea de real din dialog este suficient de parţială şi 
relativă încât să fie dominată de cea imaginară. 

Apoi pe lângă real şi imaginar în dialog mai intervine 
(uneori cu mai multă forţă decât primele două la un loc) 
accidentalul - simpla contingenţă (emanată sub formă de 
atingere lingvistică  proximală) a naturii intuitiv - 
inspiraţionale a prezenţei dialogale „mişcătoare” (nu atât în 
calitatea ei de simplă reflectare de sine, cât mai ales ca 
exprimare dinamică instinctivă a unui impuls gestic-verbal 
expansiv, în esenţă total lipsit de justificare „metafizică” 
serioasă). 


Diferenţele 

Toate lucrurile se repetă - chiar şi întâmplarea, chiar şi 
noul, chiar şi reluarea. Şi nu te lăsa înşelat de micile 
diferenţe existente între formele care se repetă - chiar şi 
aceste diferenţe se repetă. 

Lumea trăieşte mai mult în reluare - astfel, uneori, ea se 
crede pe sine a fi o simplă reluare - o reluare de 
nenumărate reluări, o reluare a unor cotidiene repetări, o 
reluare a unor ritmuri retrăite periodic ca şi semne ale 
revenirii continue pe tărâmuri păşite mai înainte... 


Dincolo 

Dincolo de fiinţă nu este nefiinţa, dincoace de existenţă 
nu este neantul, dincolo de viaţă nu este moartea, dincoace 
de adormire nu este trezirea, dincolo de stres nu este 
liniştea, dincoace de amânare nu e împlinirea, dincolo de 
cuvântare nu e tăcerea... Dincolo de dincolo e tot dincolo... 

Discernământul 

Cultura („de masă” sau „elitistă”) devine o povară relativ 
inutilă pentru mintea dotată cu discernământ scăzut şi 
lipsită de instinctul criticii aletheic - pragmatice. 


Discursul 

Discursul se pierde mereu pe sine în contra-discurs - 
pentru a putea să fie combătut este deci suficient ca el să 
existe... 


Discuţia 

Inainte de a discuta unii cu alţii este bine ca cei care vor 
să discute să stabilească sincer, mai ales faţă de ei înşişi, 
dacă vor să asculte sau vor doar să vorbească; dacă vor să 
transmită ceva sau vor doar să se impună discursiv; dacă 
vor să fie simpatici sau antipatici; dacă au chef să comunice 
sau au chef să tacă; dacă vor să fie răbdători sau iritabili; 
dacă vor să afle ceva sau doar să afirme ceva; dacă vor să 
iubească sau vor să urască; dacă vor să se împace sau să se 
certe; dacă vor să se implice sau să fie indiferenți; dacă vor 
un dialog sau doar un monolog; dacă vor să discute sau vor 
doar să vorbească... 

In general este deci bine ca atunci când vor să discute 
ceva, oamenilor, să le fie clar despre ce, cu cine, când, 
unde, de ce şi cum vor să discute... Cum însă, mai mereu, 
aceste condiţii discursive sunt doar rezultatul contingenţei, 
discuţiile oamenilor rămân şi ele mereu doar o înşiruire 
relativ întâmplătoare de replici (originale sau repetate) mai 
mult sau mai puţin inspirate... 


Diversificarea 

Fiind bazată pe un proces de combinare contingent 
proximală gândirea produce cam aceleaşi gânduri 
(propoziţii, combinări de semne) în condiţiile în care 
mulţimea de elemente (semnice, lingvistice, imagistice, 
conceptuale, emoţionale, comportamentale, acţionale, etc.) 
din care ea trebuie să aleagă rămâne, în mare, aceeaşi. 

Pentru a produce alte gânduri elementele conceptuale 
supuse combinatoricii sale mentale trebuie să se schimbe - 
prin înmulţire şi diversificare (de exemplu prin înmulţirea şi 
diversificarea „lecturilor”, „vizionărilor”, „audiţiilor”, 

„experienţelor”, „trăirilor”, „emoţiilor” şamd. pe care le 
experimentează mintea). 

Prinsă între întâmplare şi repetare gândirea se repetă în 
tipare similare atâta timp cât baza combinatorică din care 
ea are posibilitate de alegere rămâne, în mare, aceeaşi. 
Pentru a diversifica rezultatele „extragerilor gândiristice” ale 
fiinţei e necesară diversificarea elementelor pornind de la 
care se fac aceste extrageri contingent proximale. 

Mărind factorul „întâmplare” (diversificare, noutate, 
schimbare) se micşorează factorul „repetare” (automatizare, 
robotizare,  prejudecare).  Mărind factorul  „repetare” 
(reluarea de soluții vechi) se micşorează factorul 
„întâmplare” (accesarea de soluţii noi)... 


Dorinţa 

Jinta dorinței spre plăcere obiectivată în concret 
construieşte în actul vieţii concluzia necesităţii beţiei întru 
ideal, a exaltării conştiinţei prin faptă înălţată spre sens 
armonios expansiv gustat în reprezentare imediată de 
pasiune aprigă, încinsă, vie - puternic avântată spre eroic 
asumat individual. 


Dorul 

Nu ţine dorul legat de tine - lasă-l liber să zboare - să se 
înalțe şi să coboare, să se grăbească şi să lenevească... 
Oricum ar fi din el nu dispare dorul - fiindcă mai înainte de 
orice dorul e mereu dezlegat... 


Dreptatea 
Când florilor li se face dreptate ele înfloresc şi sub soare 
frumosului i se etalează spre contemplare spontan - 


îmbietoare. Când ele sunt însă rupte, tăiate sau smulse din 
viaţa lor înmiresmată pentru capricii de moment ce duc 
inevitabil la ofilire grabnică de frumos, florile ciuntite şi 
rănite strigă cât pot de mult că li se face o mare nedreptate. 
Sunt însă puţini cei ce sunt capabili să le audă plângerea 
împotriva prematurei lor ofiliri - plângerea lor amară pentru 
tinereţea lor brutal curmată de fiinţele insensibile la 
frumosul autentic... 

Nimeni nu vrea să moară înainte să se ofilească: nici 
măcar florile... 

Durerea 

Unele cărţi se citesc cu durere pentru că vorbesc de 
realităţi care nu sunt deşi ar putea foarte bine să fie. 
Durerea din ele vine din înţelegerea faptului că deşi binele 
este relativ uşor de făcut, el, totuşi, nu se face cu uşurinţă. 

Alte cărţi se citesc cu durere pentru că descriu realităţi 
care sunt, deşi, foarte bine, ar fi putut să nu fie. Durerea pe 
care ele o transmit arată că realităţile descrise în ele nu ar 
trebui să fie... 

Cărţile care se citesc cu durere se citesc astfel pentru că 
au în ele durerea - durerea celui care le-a scris, durerea 
lumii în care ele s-au scris, durerea celui care le citeşte ca şi 
cum el însuşi le-ar fi scris... 


Economia 

Când economia se transformă din instrument de 
diferenţiere, dezbinare şi dominare socială în instrument de 
funcţionare armonioasă a întregului social pe care îl animă 
atunci ea trece de la furt şi înşelăciune (mascată sub 
cuvântul de „profit” sau sub alte cuvinte - „salarii de 
conducere” faraonice, „dotări” „regeşti” cu bunuri de lux 
relativ inutile bunei funcţionări a firmei, preţuri de monopol 
rupte cu maximă nesimţire de costurile reale de producţie, 
etc.) la cinste, dreptate şi echitate socială. 

O societate care-şi fură singură căciula făcând furtul legal 
şi rebotezându-l „profit” (sau „salariu de director” sau 
„dobândă”...) nu poate să se îndrepte decât spre prăbuşire. 

O societate care se minte pe sine că-i merge bine când 
largi pături sociale din cadrul ei trăiesc în sărăcie uşor 
evitabilă şi neajunsuri uşor de înlăturat (prin minimă voinţă 
politică) în timp ce o mică minoritate efectiv nu mai ştie ce 
să facă cu banii pe care îi are, nu poate decât să păşească 
spre propria sa explozie... 

Economia este un instrument social, creat de societate 
spre binele societăţii. Scos însă de sub atentă supraveghere 
socială (prin transferul exagerat al pârghiilor de control şi 
mişcare în mâinile unor indivizi cu „iniţiativă privată”) nu 
poate să ducă decât la dezbinare de clasă între cei care 

muncesc şi cei care profită cu nesimţire de pe urma muncii 
lor, între cei care plătesc taxe şi cei care le cheltuiesc în 
interes personal după bunul lor plac, între cei de bună 
credinţă şi acei profitori de rea credinţă care îi exploatează 
prin înşelăciune evidentă pe primii, între cei care vor să 
trăiască într-o societate armonioasă, echitabilă, funcţională 
şi cei care vor să trăiască în junglă... 
x 

Bătălia economică din societatea umană se dă între 
„albine” şi „urşi”, între „oi” şi „lupi”, între „porumbei” şi 
„Vulturi”, între „peştişori” şi „rechini“... - între jefuit şi 
jefuitor, între înşelat şi înşelător, între neatent şi profitor, 
între pradă şi prădător, între vânat şi vânător, între 
exploatat şi exploatator... 

Ea durează de foarte mult timp (din inerție de repetare) 
şi va mai dura până când natura va găsi (relativ 
întâmplător) o cale („utopică”) de convieţuire armonioasă 
între pradă şi prădător - acest lucru însemnând fie 
eliminarea din existenţă a prădătorilor, fie transformarea lor 
în con-vieţuitoare-în-armonie. 

Această cale poate fi găsită de natura terestră prin 
acţiunea umană îndreptată masiv (sub semn de repetare) 
spre asigurarea aplicării extinse (prin întâmplare orientată 
voit spre  idealizare), în practica vieţii, a valorilor 
(transformatoare) specifice „non-furtului”, „non-înşelării”, 
„Non-violenţei” şi „non-uciderii”... 


Egalitatea 

A preţui egalitatea este uneori doar a spune către 
univers: „Când te împarţi în părţi ai grijă să te împarţi egal, 
nu natural (spontan, contingent, instinctual, necesar, 
gravitaţional...)!” 


Esenţa 

A identifica întreaga lume cu un singur concept e a o 
reduce pe aceasta (cel puţin pentru o clipă) la ceva care 
pare că poate fi cunoscut şi înţeles în esenţa sa absolută. 

Conceptul particular astfel ridicat brusc, prin inspiraţie, 
speculație sau revelaţie periodică, la rang de substanţă 
universală îşi pierde însă forţa explicativă chiar în clipa când 
el devine una cu universalul. 

Sensul său de esenţă este valabil doar pentru o fracțiune 
de secundă, doar pe perioada trecerii sale miraculoase din 
sfera particularului iluzoriu şi nesemnificativ în cea a 
universalului esenţial şi a-toate-explicativ. Această clipă este 
„Clipa iluminării”. 

Profunzimea ei depinde de intensitatea şi durata căutării 
corespondenţei „potrivite” (/„absolute”) dintre cele multiple 
- particulare şi unicul - universal, precum şi de gradul de 
noutate subiectiv - percepută a acestei corelări - cu cât mai 
brusc, mai imprevizibil şi de negândit mai înainte cu atât 
mai „iluminatoriu” devine răspunsul găsit. Mai ales dacă 
acest răspuns este lipsa abisală a unui răspuns, mai ales 
dacă căutarea sinceră şi total implicată a corespondenţei 
menţionate se prăbuşeşte total în constatarea inexistenţei 
acesteia... 

x 

Căutând substanța care să constituie substratul ultim al 
lumii, esența ei care pătrunde peste tot, în toate cele care 
sunt, putem alege (relativ aleator) dintr-o grămadă de 
variante conceptual - universale. Alegerea aceasta nu este 
însă necesar să fie exclusivistă şi nici definitivă - ea poate 
să fie integrativă, relativă, temporară şi mai ales 
complementară. 

* 

Când se afirmă că tot ceea ce este este ceva „X”, ceva 
anume, că tot ceea ce există se identifică sub semnul 
unificator al unei singure categorii conceptual - fiinţiale se 
afirmă de fapt că există ceva care uneşte, ceva care dă sens 
şi coerenţă, că fiinţa nu este total străină de nimic din ceea 
ce ea percepe în sine şi în afara sa. Ș 

Se afirmă astfel că există un Întreg, o structură 
integrativă a formelor şi esenţelor - un Întreg de altfel 
evident pentru oricine este dotat cu conştiinţă de sine, adică 
întregul care cuprinde în el toată întinderea spaţială şi 
temporală în care viaţa şi lumea se manifestă (şi inclusiv pe 
acestea două) - care cuprinde tot ceea ce este vădit în 
percepţie, nu fortuit şi arbitrar, ci de o manieră constatativă 
naturală, spontană şi evidentă (ştiinţifică, artistică sau 
metafizică). 

Eul 

Cel orientat spre „eu” tinde să fie reflexiv şi bine centrat 
în sine. Cea tentată de „eu” poate să fie senzuală şi în curs 
de recentrare... Cea inspirată emoţional de „el” este 
deschisă empatic spre uniune de fiinţă... Cei ispitiţi de „noi” 
mai pot să vadă şi pe un altul - reflexia lor nu se opreşte la 
oglindă ci merge dincolo de ea... 

Cei care se regăsesc în ceea ce este nu se mai pot opri 
nicăieri - ei sunt peste tot aceiaşi - o fiinţă unită care atunci 
când uită de „sine” se regăseşte în „ei”, când uită de „ei” se 
regăseşte în „noi”, când uită de „noi” se regăseşte în „tine” 
- iar când uită şi de „sine”, şi de „ei”, şi de „noi”, şi de „tine” 
- uită şi de „regăsire” - uită tot deoarece trăieşte în Tot... 


Existenţele 

Experienţa totalizatoare ar putea, uneori, să spună: 

„Toate  existenţele (reale sau iluzorii) există. Toate 
existenţele (materiale, energetice şi informaţionale) se află 
în mişcare. Toate existenţele (empirice şi raţionale) se află 
în relaţie. Toate existenţele (specifice lumii şi vieţii) sunt 
supuse schimbării. 

Toate existenţele se însoțesc (formal sau informal) cu 
prezenţa unor limite. Toate existenţele pot fi gândite 
(raţional, intuitiv, emoţional) ca fiind întinse între extreme 
specifice de vieţuire. Toate existenţele au forme specifice de 
formalizare... 

Toate existenţele acţionează la umbra activă a unor legi 
de manifestare. Toate existenţele apar sub întâmplare. 
Toate existenţele trăiesc în repetare. Toate existenţele 
purced din (prin şi spre) transformare... 

Toate existenţele pot fi gândite ca fiind, real sau 
potenţial, asociate unor cuvinte (semne, simboluri)...” 

Şi ea poate apoi continua: 

„Existenţa este fiinţare, fiinţarea este mişcare, mişcarea 
este relaţie, relaţia este schimbare, schimbarea este relativ 
limitată, limita este extremitate, extrema este formă, forma 
este lege, legea este întâmplare, întâmplarea este repetare, 
repetarea este transformare... Transformarea este cuvânt... 
cuvântul este simbol...” 

Prin urmare, experienţa totalizatoare poate conchide 
astfel: „E uşor a uni prin identificare ideatică lumea sub 


24 


Radu Lucian Alexandru 


semnul unui concept/ cuvânt oarecare. Mai greu este însă a 
o trăi ca atare... Pentru aceasta ai nevoie de concentrare 
îndreptată cu perseverenţă spre a iubi cu patimă spirale 
totalizatoare de viaţă simțită direct sub semn major de 
transformare...”. 


Extragerea 

Materialul folosit de minte pentru extragerile sale 
combinatoric - contingent - proximal - loteristice (literare, 
filosofice, artistice, ştiinţifice...) e alcătuit din cuvinte, din 
imagini, din sunete, din senzaţii... - din tipare trăite cu 
intensitate, în relativă repetare, în zilele/ momentele/ 
timpurile de dinainte de „extragere”. Acest material se 
combină în vis, în reverie, în imaginaţie, când închidem ochii 
înainte de culcare... El se combină în veghe, în gândire, în 
dorinţă, când deschidem ochii la trezire... 

Ceea ce se depune în minte (prin repetare cu intensitate) 
e ceea ce se poate extrage din minte (prin întâmplare trăită 
cu intensitate)... 


Extremele 

În viaţă întâlneşti două realităţi relativ distincte: cele 
care se schimbă foarte repede, fără să te întrebe şi fără să 
te anunţe şi cele care nu se schimbă aproape deloc fără ca 
tu să depui un efort considerabil pentru a le schimba. De 
multe ori viaţa pare astfel că nu preţuieşte mai deloc 
realităţile echilibrate ci doar extremele exagerate... 

x 

Extremele (fizice şi conceptuale) pun fiinţa în mişcare, o 
atrag spre schimbare, o cheamă spre transformare... Prin 
urmare ele lucrează împreună ca două fațete ale unuia şi 
aceluiaşi lucru - acela care dormind se trezeşte, visând se 
veghează şi gândind se percepe... 


Ezitarea 

A ezita în a da, respectiv în a lua, e a-ţi dezvolta 
discernământul: nu tot ceea ce ţi se dă e un lucru bun şi nu 
tot ceea ce ţi se ia (mai mult sau mai puţin forţat) e un 
lucru rău. Tu poţi să dai de la tine şi binele şi răul - fii deci 
atent la urmări!... Tu poţi să primeşti în tine şi binele şi răul 
- fii deci atent la consecinţe!... 

Ezită pentru a judeca (mai profund) dar nu ezita la infinit 
pentru că nehotărârea nu e decât un semn sigur de 
stagnare perceptivă, de împotmolire intuitivă, de ameţire 
emoţională şi de rătăcire volitiv-mentală. 


Fericirea 

Nimeni nu suferă de prea multă fericire fiindcă fericirea, 
prin natura ei funcţională, este mereu trecătoare. De aceea 
fericirea poate fi gustată şi trăită pe deplin doar în moment 
şi în clipă - de către cei care sunt pe fază pentru a-i sesiza 
prezenţa la momentul apariţiei ei şi a se bucura imediat, 
fără prea multe formalităţi, de fiinţa ei inspiraţională. 

Cel care caută o eternitate de fericire neîntreruptă caută 
doar o himeră de neființă imaginată. 


Filosofia 

Filosofia vorbitoare (cuvântătoare). 

Filosofia dacă nu tace vorbeşte. Şi vorbeşte şi vorbeşte şi 
iarăşi vorbeşte... doar ca să nu tacă... 

x 

Filosofia mitosofică (alegorică). 

Filosofia este (uneori) o simplă poveste, o structură 
imaginată strict verbal care pluteşte polisemic prin cultură, 
fără rădăcini clare în concret, o poezie de semne profetice 
trimise în lume spre revelare contingentă, o viziune utopică 
care se ascunde de sine, un discurs liric total satisfăcut de 
propria-i formă estetică şi de conţinutul său încărcat până la 
saturație de valenţele ludice ale basmului, de promisiunile 
infantile ale mitului şi de mirajul ideologiei fără de contur. 

x 


Filosofia poetică (sisifică). 

Filosofia este de multe ori doar o muncă ludică de 
redefinire poetică („metafizică”) a cuvintelor din dicţionar 
uneori doar pentru pura plăcere a acestui joc cu vorbele, 
pentru simpla delectare intelectuală în jocuri de cuvinte, în 
exerciţii de imaginaţie şi construcţie limbăristică. 

Se obţin astfel lumi pur verbale de consistenţa unor 
banale poezii care însă pot încânta (pe unii) spre incitare 


26 


Radu Lucian Alexandru 


mentală şi excitare sensuală. Astfel filosoful este de cele 
mai multe ori doar un poet în proză aflat însă instinctiv în 
negare formală de sine fiindcă nu vrea să-şi recunoască 
conştient platitudinea manifestării sale în logos. 

x 

Filosofia sportivă (olimpică). 

Filosofia e (doar) sportul vorbelor (de cele mai multe ori). 
Câteva din probele de concurs specifice acestui sport sunt: 
rebotezarea banalităţilor; redefinirea subiectiv-metaforică a 
conceptelor; descrierea intuitiv - instinctivă a cuvintelor; 
„demonstraţia” prin sofisme şi paralogisme; înşirarea adânc 
- răbdătoare de  tautologii; înnobilarea lingvistică a 
platitudinilor; descoperirea entuziastă a  truismelor; 
ignorarea voită a concretului şi utilului; expunerea raţional — 
emoţională a impresiilor existenţiale; şamd. 

x 


Filosofia înnoitoare (prometeică). 2 

Filosofia e (uneori) premergătoare ştiinţei. In postura sa 
avangardistă ea explorează noi domenii ale realului şi 
umanului punând sub semnul întrebării dogmele, 
fanatismele, credințele, structurile înrădăcinate static ale 
momentului, motivele şi modalităţile individuale şi sociale 
clasice de acţiune şi interacţiune, mecanismele tradiţionale 
de înţelegere a psihicului şi pârghiile şi metodele învechite 
de cercetare şi construcţie a realităţii. 

În această ipostază de anticameră a ştiinţei ea propune 
teorii şi cunoştinţe noi care să fie apoi verificate de ştiinţă 
prin mecanismele sale specifice de control şi fundamentare 
aletheică. 

x 

Filosofia normativă (profetică). 

Filosofia e de multe ori sursă pentru cutumă, normă şi 
lege. Prin morală şi etică, prin logică şi estetică, prin 
reflecţie religioasă, economică şi politică, sociologică şi 
antropologică ea e sursă directă sau indirectă de reguli de 
comportament în familie şi societate; e sursă de iniţiere şi 
mediere în comunicare, convieţuire şi comuniune fiinţială, e 
sursă pentru înţelegere şi conlucrare, pentru justiţie şi inter- 


relaţionare armonică. 
x 

Filosofia iniţiatică (eleusiană). 

Filosofia e (uneori) un drum de iniţiere, o cale de 
transformare, o cheie spre cunoaşterea ascunsului, o 
tehnică de revelare a adevărului, o metodă de eliberare, un 
demers de mântuire, o practică spre pătrundere întru 
mister, o metodă de iluminare, o poartă spre trezire. Sub 
aceste aspecte (inițiatic, transmorfic, esoteric, aletheic, 
liberaic, soteriologic, mistic, iluministic, trezireic) filosofia 
care îşi asumă această direcţie iniţiatică oferă metode şi 
chei precise de lărgire a câmpului de cuprindere a 
conştiinţei, modalităţi concrete de experimentare a unor 
stări de conştiinţă revelatoare existenţial. 

x 


Filosofia curgerii. 

A filosofa este (uneori) a gândi. Filosofia este deci 
(uneori) gândire, cugetare, reflectare. A filosofa este 
(alteori) a simţi. Filosofia este deci (alteori) simţire, intuire, 
contemplare. Întotdeauna însă ea este curgere - dinspre 
ceva spre altceva... 

x 
Filosofia indefinitului. 
Lumina filosofiei luceşte natural în penumbră. 


Filosofii 

Ţelul multor filosofi, este, de multe ori, doar acela de a 
complica cu intenţie simplitatea brutală a vieţii şi de a 
exprima jargonic - „elitist”, pe cale aberativ - ludică, 
platitudini de fugă din faţa problemelor esenţiale ale 
umanităţii... 


Fluxul 

În lipsa reluării, memoria nu se poate întări; în lipsa 
repetării, limba nu se poate forma; în lipsa repetiţiei, 
deprinderile nu se pot consolida - menţinută continuu în 
flux neîntrerupt de informaţie haotică, de informaţie 
trecătoare şi întâmplătoare, sustrasă la maxim de sub 
influenţa repetării, mintea trăieşte sub influenţa „haosului”, 
a noului continuu, a lipsei de tipare discernabile, de legităţi 
identificabile, de repere previzibile, de anticipări credibile - 
atunci ea se rupe oarecum de timp şi trăieşte absorbită în 
flux de noutate... 

„A ieşi din timp” este, de cele mai multe ori, a evita la 
maxim repetarea unor vechi reluări, a căuta noul maximal 
prin refuzul asimilării unor tipare (modele, şabloane, 
arhetipuri) discursive, perceptive, reflexive, emotive, 
formative, etc. care ni se propun spre liniştire, spre 
încetarea căutării sensului (previzibil) şi care ne invită la 
repetare, la reluare, la stabilizare, la anticipare... 

Poţi merge mai departe doar dacă ieşi din repetare (cât 
mai mult posibil) intrând astfel în posibilităţile aduse de 
întâmplarea deschisă dincolo de tipare... 

Poţi merge mai departe doar dacă insişti în repetare (cât 
mai mult posibil) accesând astfel posibilităţile dăruite de 
repetarea deschisă dincolo de tipare... 

Poţi merge mai departe doar dacă te laşi purtat de 
transformare (cât mai mult posibil) descoperind astfel 
posibilităţile născute din transformarea deschisă dincolo de 
tipare... 


Frumuseţea 

Frumuseţea e plăcere. Plăcerea şi frumosul se îmbină 
într-un singur spaţiu de înaintare - înaintarea spre viaţă 
(prin realizarea celor trei directive ale ei: „Supravieţuieşte!”, 
„Înmulţeşte-te!” şi „Fii mereu în expansiune!”). 


Fuga 

Fuga de realitate se ascunde de multe ori sub cuvinte ca 
„dezvoltare spirituală”,  „spiritualizare”, „comunicare cu 
Sursa”, „conceptualizare metafizică”, „trăire ontologică”, 
„autosugestie pozitivă”, „canalizare de îngeri”, „ascensiune 
dimensională” şi altele de acest fel. Cel care şi le asumă pe 
acestea pe post de ochelari monocolori prin care să 
privească realitatea alege de obicei în mod inconştient să 
ignore problemele reale ale lumii şi soluţiile reale la aceste 
probleme. El/ ea alege să se îmbete cu apă rece: să se 
ameţească cu vorbe frumoase şi povestiri infantile, cu 
incoerenţe banale şi contradicții evidente - şi astfel să 
privească în altă parte atunci când răul, ignoranţa, 
slăbiciunea, urâtul şi înlănţuirea (fizică şi mentală) se 
manifestă în sine şi în jurul său. 

Cel care vede soluţia la problemele sale şi ale lumii ca 
fiind în „lumea metafizică”, în „dimensiunea a patra”, în 

„planul spiritual”, în „lumea cerească”, etc. este un om care 
fuge de sine, care fuge de realitate - un om care minte pe 
alţii şi care se minte pe sine, un om care vrea să-i 
păcălească pe alţii şi care încearcă să se păcălească pe sine 
că lumea în care el trăieşte e o lume de basm în care totul 
este bine (sau spre binele său) - că el trăieşte fie într-o 
„lume minunată”, în care singura voinţă care contează este 
propria lui voinţă şi pentru a obţine ceva e suficient să vrea 
acel lucru; fie într-o lume „terminată”, în care singura voinţă 
care contează este voinţa „Sursei”, în care el nu mai trebuie 
să obţină nimic pentru că „deja i s-a dat totul”... 

E evident însă că omul nu trăieşte nici într-o „lume 
minunată” şi nici într-o „lume terminată” ci într-o lume reală 
în care „minunatul” şi „neplăcutul” se întrepătrund, în care 
fericirea coexistă cu suferinţa, în care pozitivul se îmbină cu 
negativul. In acestă lume reală e evident că nu doar el/ ea 
contează (nici pentru sine şi nici pentru lume) şi se vede de 
departe că dacă „nu faci nimic” nu faci decât să laşi răul, 
ignoranţa şi slăbiciunea să se înmulțească, nu faci decât să 
laşi suferinţa ta şi a lumii să crească. 

Omul nu e chemat de viaţă să fugă de realitate ci să 
trăiască (după cum poate mai bine) în ea (spre mai buna sa 
armonizare)... 

* 

A fugi de realitate e a te ascunde de tine însuţi, e a căuta 
viaţa iluzorie şi adânc amăgitoare a imaginaţiei mitic- 
aberante, logic-incoerente, emoţional-schizoide şi empiric- 
neconfirmate - e a te ascunde în cuvinte şi propoziţii 
„Spirituale” şi  „filosofice”, în „lirisme delirante” şi 
„conceptualizări metafizice” cu speranţa deşartă că astfel tu 
nu mai vezi realitatea şi ea nu te mai vede pe tine... 

x 

Viaţa fuge de întâmplare, din întâmplare, prin 
întâmplare, spre întâmplare... 

Viaţa fuge de repetare, cu repetare, prin repetare, spre 
repetare... 

Viaţa fuge după transformare întru transformare prin 
întâmplare şi prin repetare... 

G 


Gândirea 
Adunând cuvintele în propoziţii, gândirea crede că 
gândeşte. Ea însă doar „contemplă” ceea ce mintea, 
spontan, pune în legătură - ceea ce ea înlănţuie relativ 
contingent spre gramaticală senzualitate... 
x 
Cât de consistentă este gândirea? Ea este asemenea unui 
vas fără formă, născut imaginar, care conţine în el aer de 
vorbe şi toarnă din el apă discursivă, mereu învolburată, 
peste lume, apă care însă de cele mai multe ori se evaporă 
cu totul sub căldura timpului minţii înainte de a atinge solul 
acţiunii... 
x 
Ce inspiră omul („rafinat”)? Oxigen! Şi ce gândeşte el 
despre sine? Că e mai preţios decât un gândac... (In 
realitate el respiră iluzii şi gândeşte prostii...) 
x 


Stimularea gândirii prin expunerea ei la noutate 
discursivă Îi generează acesteia noi forme de exprimare - 
aceleaşi esențe ideatice se pot îmbrăca acum cu alte 
haine... 

x 

Istoria gândirii tinde spre conglomerare infinită de vorbe, 
uneori însoțite de fapte, alteori exemplificate prin ele sau de 
cele mai multe ori contrazise de realitate. De aceea istoria 
gândirii atunci când e analizată de conştiinţă apare mai mult 
ca o proiecție imaginar-simbolică a unor dorinţe şi impulsuri 
prezente decât ca o refacere fidelă a unor realităţi trecute 
prin timp - istoria gândirii pare astfel a fi mai mult o 
speranţă decât o amintire... 

x 

Subiectul bun de gândire este cel care te provoacă, care 
te încearcă, care te testează, care te obligă la reflecţie, care 
te îndeamnă la profunzime - cel a cărui rezolvare nu îţi este 
imediat evidentă, subiectul care ascuns fiind se apropie de 
tine dându-ţi impresia că îți promite dezvăluire... 

x 

Gândirea poate din când în când să facă câte un pas în 
faţă - să plece de undeva şi să ajungă altundeva, 
descoperind între timp ceva nou şi folositor. Ea nu este 
obligată să bată pasul pe loc, să ajungă mereu de unde a 
plecat şi să se învârtă mereu fără rost în jurul unor cuvinte 
(concepte). Gândirea poate fi şi gândire-cu-rost, nu doar 
gândire-fără-rost, mai ales dacă rostul ei se vede pe sine 
clar precizat în fapte de viaţă transformată... 


Generalul 

Generalul este un caz specific de particular. Conceptul 
(ideea) „X” este un caz particular al conceptului considerat 
în general. Acesta este un caz particular al cuvântului. 
Acesta este un caz particular al semnului. Acesta este un 
caz particular al formei. Aceasta este un caz particular al 
limitei. Aceasta este un caz particular al percepţiei. Aceasta 
este un caz particular al mişcării. Aceasta este un caz 
particular al realităţii. Aceasta este un caz particular al 
existenţei. Aceasta este un caz particular al fiinţei. Aceasta 
este un caz particular al generalului. Acesta este un caz 
particular al conceptului... - şi tot aşa... orice se leagă cu 
orice altceva... 


Geniul 
Oamenii de rând trăiesc, oamenii de geniu visează: 
oamenii de rând trăiesc ceea ce oamenii de geniu visează... 


Ghicitoarea 

Foarte mulţi filosofi (anume cei cărora le place să 
inventeze cuvinte noi şi/ sau să se joace cu unele vechi, de 
mult uitate) nu vor să rezolve probleme ci doar să creeze 
ghicitori (expuneri poetic-eseistice) a căror „dezlegare” se 
află mereu în plan de platitudine. 

Totuşi exprimarea lor metaforic-alegorică, intenţionat 
criptată e aşa de eficientă uneori încât nici ei nu mai ştiu ce 
vor să zică. Şi atunci se bucură de isprava lor - au creat o 
„ghicitoare” pe care nici ei nu o mai ştiu dezlega... 


Gratuitatea 
Gratuitatea nu obligă la nimic. Fiind un dar care nu îşi 
caută oglindire ea se susţine singură pe sine în acţiune. 

Astfel discursul gratuit este cel care nu caută nimic în afara 
sa - el se mulţumeşte doar cu ceea ce este - un drum pe 
deplin satisfăcut de propria sa manifestare identitară 
sensual-estetică, prin asumarea căreia el nu se obligă şi nu 
obligă pe nimeni cu nimic. 

Gratuitatea e liberă să fie aşa cum vrea să fie: e liberă să 
fie lipsită de compromisuri şi proiecţii iluzorii în alteritate - 
şi prin urmare ea eliberează subiectul care o produce, 
respectiv care o contemplă - primul nu se obligă la 
înlănţuire în amăgire iar cel de al doilea nu obligă la 
jumătăţi de măsură: gratuitatea conştient asumată te obligă 
doar la a te elibera de prejudecata necesităţii înlănţuirii 
„tradiţionale” cu o altă subiectivitate. 


Guvernarea 

Guvernarea poporului e treaba poporului - cei care 
reflectă asupra ei pot da glas vocii mulţimii (precum ea se 
aude în „pieţele” din timpul lor) dar nu o pot acoperi, nu o 
pot ignora (prea multă vreme) şi nu o pot schimba (în mod 
semnificativ). Când gândeşte poporul gândeşte încet şi 
monoton - repetă şi se repetă - iar când se schimbă - 
aproape nici nu bagă de seamă cum o face... 


H 


Hipnoza 

Mecanismul producerii plăcerii/ fericirii e oarecum similar 
cu cel al auto-inducerii unei stări de hipnoză naturală prin 
aţintirea atenţiei asupra unei activităţi/ mişcări repetate 
ritmic. Aceste acţiuni/ activităţi/ mişcări (fizice şi psihice) 
reluate ritmic sunt prezente în actul hrănirii, al vorbirii, al 
citirii, al implicării în actul sexual, al cântării, al ascultării 
unei muzici „relaxante”, al rugăciunii, al meditaţiei, al 
efectuării unui dans, etc. 

Acţiunea/ mişcarea generatoare de armonie, repetată 
ritmic, induce starea hipnotică specifică plăcerii/ fericirii, 
care e cu atât mai profundă cu cât, pe moment, suntem mai 
atenţi şi mai captivaţi/ fascinaţi de aceea activitate/ mişcare 
de armonizare repetată ritmic. 

Repetarea ritmică a unor acţiuni de refacere a armoniei 

crează o plăcere/ fericire direct proporţională cu gradul de 
armonizare - refacere pe care îl dobândeşte fiinţa prin 
această repetare. Insă această repetare, odată ajunsă la 
„saturaţie”/ „satisfacţie maximă” (după un anume număr de 
repetări), dacă este continuată, încetează să mai creeze 
plăcere/ fericire şi începe să creeze încordare, sleire, 
devitalizare, oboseală... 

Repetarea ritmică, hipnotică, este deci sursă de viaţă şi 
sursă de retragere, sursă de vis şi sursă de somn... 


Idealul 

Neliniştea muncii întru ideal e total diferită de neliniştea 
rătăcirii fără direcţie prin contingent. Prima este creatoare, 
a doua este nihilistic rătăcitoare - sau chiar intenţionat 
distrugătoare. 

x 

Adecvaţia aletheică la real emană vitalitate ideatică şi 
consistenţă valorică în primul rând prin aderenţă material - 
imediată la împlinirea unui ideal. 

Fără această implicare subiectiv motivată şi obiectiv 
manifestată  adecvaţia menţionată poate degenera în 
devitalizare conceptuală şi decepţionare sensuală. Idealul 
joacă deci în ecuaţia dinamică a vieţii rol de catalizator 
profetic pentru mişcarea de schimbare practică a realului 
dinspre semnul utopiei spre cel al realităţilor psihologic - 
empirice imediat accesibile. 


Ideea 

Când o idee trece prin vecinătatea ta conceptuală ea se 
leagă pe dată de tot ce este în tine, de tot ceea ce poate fi, 
spre pasiunile tale, accidental chemat... În această trecere a 
ideii e un început de consacrare... - este acolo, în ea, alint 
de adiere... - este acel sentiment al prezenţei în fiinţă, 
alături de ceva care mişcă, care se mişcă, care te mişcă... 

Ideile au viaţa lor şi tu printre ele pe a ta. A spune că 
cele două sunt (sau ar putea să fie) înstrăinate una de alta 
este a spune că cel care le înstrăinează nu înţelege unde se 
sfârşeşte cerul şi unde începe universul. 

x 


A rezuma un „sistem de idei” este de multe ori doar a 
identifica în el singura idee (cuprinsă de obicei într-o 
propoziţie) care se repetă cu tenacitate în cuprinsul său. 


Identitatea 

Identitatea e o problemă de întâmplare soluţionată prin 
repetare şi transformare - ea se naşte din întâmplare şi 
creşte prin repetare (sub semn de întâmplare) îndreptată 
natural spre veşnică schimbare. Fiindcă se repetă în 
diferitele ei aspecte spațiale, temporale, materiale, 
energetice, informaţionale, şamd. precum şi în aspectele ei 
corporale, mentale, sociale, educaţionale, economice, 
politice, religioase, artistice, şamd - identitatea se poate 
contura, se poate asuma şi se poate întări. 

Fiindcă poate schimba o repetare cu o noutate şi apoi cu 
o altă repetare (specifică „noutăţii” repetate) identitatea se 
poate schimba (puţin câte puţin) pe sine... 

Fiindcă „identitatea” nu e de fapt o problemă de strictă 
identitate, ci una de asemănare, ea îşi găseşte soluţionare 
imediată în întâmplare, în repetare şi în transformare... 


Ignoranţa 

Ignoranţa ia forme diferite - după unii ea variază 
cantitativ şi mai ales calitativ... Când ea se diminuează unii 
o numesc cunoaştere, alţii o numesc dezvoltare. Sunt unii 
care o numesc însă pe nume - un nume (oarecare)... 


Importanţa 

Când „ceva” este important pentru fiinţă ea încearcă să 
se apropie, să se lege şi apoi să se contopească cu acel 
„ceva”. Importanţa unei existente  (ideatice, fiinţiale, 
materiale, etc.) pentru o altă existenţă se vede cu 
limpezime în raportul de aderenţă sensual-dinamică care se 
stabileşte între cele două existenţe. 


Impregnarea 

Etape ale impregnării: priveşte dar nu adulmeca; 
adulmecă dar nu atinge; atinge dar nu impregna; 
impregnează dar nu abandona; abandonează dar nu uita; 
uită-te dar nu adulmeca... 

Incertitudinea 

Când e trăită ca experienţă a intuiţiei sensuale imediate 
incertitudinea reduce uneori filosofia la un act de agăţare 
fortuită de concepte şi trăiri care promit cel puţin o 
stabilitate local-temporară şi cel mult o speranţă de sens 
prelungit deziderativ dinspre coincidenţe încărcate aleator 
cu semnificaţii amăgitoare spre menţineri contingente sub 
legi întâmplătoare născute contextual din necesităţi relativ 
ne-necesare... 

Incertitudinea deschide porţile minţii spre trăiri infinite 
întru relativ iubit spre absolutizare... 


Indiferenta 

Omul şi umanitatea prezintă trei părți de manifestare 
relativ contingente: colaborarea, indiferența şi conflictul. 

Colaborarea duce inevitabil la conflict, mai ales în condiţii 
de resurse dezirabile limitate (natural sau artificial). 
Conflictul duce inevitabil la colaborare: în interiorul 
taberelor angrenate în conflict şi între ele pentru încheierea 
vremelnică a conflictului. 

Când nu colaborează, omul poate fi indiferent sau 
conflictual - dacă e indiferent conflictul devine inevitabil; 
dacă e conflictual colaborarea devine indiferentă... 


Influenţa 

Când te gândeşti să trăieşti „pentru o clipă” te gândeşti 
cum să influenţezi următoarea clipă; când trăieşti cu gândul 
la următoarele cinci minute vrei să influenţezi aceste 
minute; când trăieşti gândindu-te la următoarele zile, 
săptămâni, luni sau ani te gândeşti cum să influenţezi 
scurgerea acestor zile, săptămâni, luni sau ani. 

Când te gândeşti „pentru 1000 de ani” sau „pentru 10000 
de ani” gândul tău încearcă să influenţeze desfăşurarea 
următorilor 1000 de ani sau 10000 de ani. 

Durata timpului pe care încerci să-l influenţezi prin 
anticipare, prin iniţiere, prin întâmplare, prin susţinere, prin 
repetare, prin transformare determină influenţa gândirii tale 
asupra mersului lumii imediate şi îndepărtate - influenţele 
îndepărtate, de cele mai multe ori, nu sunt uşor sesizabile în 
imediat; influenţele imediate, în marea lor majoritate, nu 
lasă urme vizibile în timp îndepărtat. 

Cei care aleg între imediat şi îndepărtat aleg între timpuri 
şi influenţe diferite - ei aleg între efemer şi persistent, între 
superficial şi consistent, între limitare şi profeție, între iubire 
de timp şi iubire de veşnicie... 


Inspirația 

Inspirația nu vine atât din deschiderea doritoare de 
noutate cât vine din curajul de a lega în sens fragmentele 
de lume care îţi sunt date, din mers, ca material de lucru, 
indiferent de prima impresie pe care ele ţi-o provoacă - 
orice se poate lega cu sens de orice - e nevoie doar să 
manifeşti această voinţă de sens asupra lumii infinite care 
incită mereu în tine, spre realizare, propria ta manifestare 
sensual - creatoare (culturală, artistică, tehnologică, 
ştiinţifică, civilizaţională...). 


Insuficientul 

Între suficient şi insuficient pluteşte spre dezlegare acel 
echilibru precar specific mişcării surprinse în mişcare - 
suficientul nu poate fi decât temporar, insuficientul este 
permanent (chiar şi atunci când el nu este evident). 


Interpretarea 

Totul este o problemă de interpretare - şi poate nu atât 
de interpretare cât de alegere a unei chei de interpretare. 
Când interpretarea leagă hermeneutic două semne sau două 
rânduri de semne ceea ce contează este elementul ales 
pentru legătură, veriga care le leagă, elementul lor de 
contact - cheia de interpretare... 

A interpreta este a lega - a lega este a realiza cel puţin 
un punct de contact între două realităţi aparent 
independente. Alegerea acestui punct de contact este de 
cele mai multe ori pur subiectivă, marcată de impresia 
emoţională lăsată în interpret de sesizarea unor conexiuni 
„noi” sau cel puţin „interesante”. 

Ceea ce este de interpretat se leagă astfel intim cu 
interpretul şi cu cheile lui subiective de interpretare (care 
pot fi în alt context ele însele obiect al interpretării) pentru a 
rezulta legături în general contingente alese relativ aleator 
dintr-o miriadă de legături reale sau posibile. 

Se obţine astfel un nou şir de interpretare, o „nouă” 

legătură sesizată între cele supuse (conştient sau 
inconştient) interpretării. 

Şi pentru că aceste legături particulare tind teoretic şi 
practic spre infinit interpretarea nu are niciodată o finalitate 
ultimă - ea nu are niciodată o frontieră ultimă - ci doar 
graniţe temporar aşezate în câmpul interpretativ, până la o 
nouă mişcare de legătură realizată prin actul de a interpreta 
(alt nume pentru actul de a fi şi de a te mişca, de a 
comunica şi de a crea în cadrul relaţiilor specifice unui 
sistem existenţial oarecare). 


Intuiţia 
Uneori expresia  intuiţiei în conştiinţa întâmplării 
constituie ideea prin care se exprimă norocul... 
x 


Problema intuiției este că de prea multe ori ea nu 
intuieşte prea bine... 
x 
Din multe lucruri „intuite” de omenire de-a lungul 
timpului doar o mică parte au trecut testul realității (al 
verificării empirice şi raţionale) - anume doar în momentul 
în care omul a hotărât să se maturizeze şi să-şi verifice cu 
atenţie „intuiţiile” sale spre a vedea care din ele sunt doar 
imaginaţii delirante (speranţe deşarte, închipuiri 
amăgitoare, iluzii fizice şi metale, gândiri deziderative, 
şamd.) şi care sunt realităţi obiective cu adevărat utile 
armonizării reale a fiinţei. 
x 
Intuiţia fără percepţie directă, fără rațiune şi logică, fără 
emotivitate şi voinţă, fără conştiinţă şi discernământ, nu 
poate spune nimic, nu poate cunoaşte nimic, nu poate face 
nimic şi nu poate fi decât nimic - ceea ce se rupe brutal şi 
aberant de întreg se rupe, de fapt, de propria sa existenţă... 


Ipoteza 

Ipoteza este o condiţie pentru apropiere - prin ea se 
leagă comunicativ potenţialul de actual şi realul de ideal - 
mai ales dacă natura ei este înrudită intenţional cu fapta 
doritoare de armonie. 

Istoria 

Istoria comunică prin memorie cu prezentul, prin 
imaginaţie cu viitorul şi prin reflecţie cu trecutul. Ea pune 
prezentul în perspectivă - pe de o parte faţă de limitările 
depăşite ale trecutului şi pe de altă parte faţă de limitele de 
depăşit ale viitorului. Astfel limitele prezentului găsesc 
mereu în istorie motiv de cutremurare deoarece aceasta le 
învaţă că întotdeauna viitorul unor limite este doar trecutul 
altora. 


Iubirea 

Corpul iubeşte mişcarea repetată, mintea iubeşte ideea 
repetată, limba iubeşte vorba repetată, fiinţa iubeşte 
întâmplarea repetată - repetiţia, reluarea, ritmul 
construiesc identitatea (corporală, culturală, lingvistică, 
socială) - la fel cum o casă se construieşte din reluarea 
suprapunerii unor cărămizi în cadrul unui tipar de repetare 
la fel şi viaţa se construieşte pe sine din elemente care se 
repetă spre fundamentare, spre înălţare, spre izolare, spre 
conturare, spre protejare şi spre adaptare întru 
transformare... 


Pi) 


Îndoiala 

Îndoiala îndoaie uneori coerenţa minţii spre a crede 
lucruri dintre cele mai bizare - cel care se îndoieşte de toate 
nu are nici o verticalitate axiologică proprie, el nu şi-a 
asumat încă o valoare care să-i dea claritate voinţei şi 
discriminare conştiinţei... 

Îndoiala nu poate fi decât relativă - fiecare se îndoieşte 
(doar) până unde îi permite „coloana vertebrală”... 

x 


A pune sub semnul întrebării un aspect al lumii interioare 
şi/ sau exterioare nu este a te îndoi de acel aspect ci tocmai 
dimpotrivă - e a te întări valoric şi fiinţial prin aprofundarea 
lui verticală şi orizontală: cel care (se) întreabă nu se 


îndoieşte ci se întăreşte... 
x 

A te pune în raport de simpatie cu îndoiala sistematică e 
a  reconsidera răspunsurile pe care ţi le-ai asumat 
(conştient, inconştient sau subconştient) la întrebările pe 
care ţi le-ai mai pus şi la întrebările pe care nu ţi le-ai mai 
pus (până atunci) în mod direct... 

A reconsidera raporturile tale cognitive, afective, volitive 
şi intuitive cu realul nu este însă tot una cu a îndoi logica, 
bunul simţ, raţiunea şi evidenţa perceptivă imediată ci 
tocmai dimpotrivă - e a reanaliza realitatea supusă 
cercetării prin prisma valorilor de coerenţă, claritate şi 
integralitate izvorâte doar din abordarea extrem de sinceră, 
foarte profundă şi nespus de hotărâtă a faptului de a simţi, 
de a gândi, de a dori, de a vorbi, de a face şi de a fi... 


Întâlnirea 

Întâlnirea purcede spre întrevederi de sensuri - ea 
cheamă o întâmplare să se intersecteze cu o altă 
întâmplare, ea le cheamă pe acestea să se influenţeze 
fiinţial spre naşterea unei întâmplări comune. Când 
întâmplările se întâlnesc devenirea lor îşi recunoaşte esenţa 
menirii sale - aceea, ca din întâmplare, prin întâmplare, să 
provoace mereu spre existenţă o altă întâmplare... 


Întâmplarea 
„Teoria ne-întâmplării” spune că lumea se comportă ca şi 
cum ar fi ceva cu sens. „Teoria întâmplării” constată că 
lumea se mişcă ca şi cum ar fi ceva cu sens chiar şi cea mai 
banală şi pură întâmplare. Legătura dintre sens şi 
întâmplare este  bidirecţională - sensul contaminează 
întâmplarea iar întâmplarea îl confirmă... 
x 
Existența simbiozei dintre voință şi întâmplare 
formulează uneori în fiinţă sentimentul reciprocității 
intenţionale a celor două - senzaţia răspicată că voinţa are 
esenţă de întâmplare şi întâmplarea are aparenţă de voinţă. 
x 


A interpreta întâmplarea (gândirea, visul, acțiunea) 
înseamnă a proiecta intenții acolo unde ele nu există. 
Intenţiile nu trăiesc înaintea întâmplării ci, mai mereu, ele 


vin doar după ea... 
* 

Intâmplarea nu are nici o intenţie - doar cel care o 
trăieşte are una (relativ întâmplătoare)... 
* 


Raportul dintre inconştient şi conştient este de multe ori 
asemănător raportului dintre întâmplare şi sens... Conştiinţa 
întâmplării este şi ea o întâmplare ca oricare alta... 

x 

A fi spontan e doar un alt nume pentru întâmplare. A fi 
spontan e a îmbrăţişa întâmplarea, a te lăsa în voia mişcării 
aleatoare, a fi precum eşti - o întâmplare neîntâmplătoare, 
o spontaneitate nespontană, o cale de mijloc între haosul 
deplin şi cosmosul relativ. 

x 

A citi o carte e a citi o întâmplare. Urmărim astfel prin 
lectură combinațiile relativ aleatoare de cuvinte ce au 
existat în mintea celui ce le-a scris atunci când el le-a 
gândit. 

* 

Ce este întâmplarea? Printre altele - ea e ceea ce omul 
are în tâmplă - ceea ce el poartă în mintea sa (ceea ce el 
în-tâmplă-are): ceea ce el percepe, ceea ce el simte, ceea 
ce el gândeşte, ceea ce el vorbeşte, ceea ce el îşi 
imaginează, ceea ce el îşi aduce aminte, ceea ce el vrea, 
ceea ce el intuieşte, ceea ce el face şi ceea ce el obţine ca 
efect după toate cele înşirate mai înainte... 

Intâmplarea e ceea ce omul în-tâmplă-are (adică o 
întâmplare...). 

x 

A observa întâmplarea e a privi infinitul în răscolire 
sensuală... 

Ceea ce se întâmplă se întemeiază deplin pe sine în 
existenţă sub chipul imparţial al mişcării fără de hotare 
întrupată marginal în aparenţe de sens dar dezlegată 
esenţial de orice obligaţie direcţională unică şi ultimă, 
fundamentală şi absolută... 

Prin întâmplare fiinţa găseşte sens şi tot prin ea şi-l 
pierde, sub întâmplare ea se adaugă şi se scade, din 
întâmplare ea se scrie şi se citeşte... Intâmplarea este 
coloana vertebrală a fiinţei - fără de ea s-ar deşira pe sine, 
în mod iremediabil, spre abisul nemişcat al nemişcării... 

x 

Intâmplarea se poate descoperi pe sine doar în mod 
întâmplător... 


Întrebarea 

Când un om este întrebat ceva el poate în principiu să 
răspundă orice - totuşi el răspunde doar într-un fel anume. 
Cel întrebat este pus astfel să aleagă din infinitatea de 
răspunsuri posibile doar un singur răspuns. Cum alege el un 
răspuns oarecare, de obicei extrem de repede, având în 
vedere infinitatea de alternative posibile? 

Simplu: alege, de obicei, primul răspuns care îi trece prin 
minte! Sau mai clar spus alege la întâmplare o frază relativ 
aleatoare produsă „loteristic” de mintea lui la auzul 
întrebării şi o reproduce. Sau şi mai clar spus - cuvintele din 
întrebare le stimulează pe cele din răspunsul său şi totul se 
petrece de la sine în mod relativ automat: dintr-o 
contingenţă (întrebarea) se sare în altă contingenţă 
(răspunsul) şi tot aşa la infinit... 


Întregul Și 

Cel care vede Întregul nu mai are întrebări de răspuns şi 
nici răspunsuri de întrebat... El ştie că Întregul nu e un El şi 
nu e o Ea... Nu e Nimic şi nu e Totul... El ştie că ceea ce Îi 
este specific nu este decât pentru cel/ cea care este... 

Apropo: „Tu eşti?”... Dacă îmi răspunzi să ştii că nu te-am 
întrebat nimic... (Dar dacă nu te-am întrebat nimic de ce ai 
răspuns?)... Şi haide să te mai întreb ceva: „Dacă Partea ar 
fi la originea Întregului atunci ce i-ar mai rămâne acestuia? 
Şi dacă este un punct de unire în infinit atunci de ce mai e 
infinitul infinit?” 


Înțelegerea 

Nici un cuvânt nu există în gol. Cuvintele se conturează, 
se definesc, se înfiinţează prin relaţie cu celelalte cuvinte. 
De aceea a înţelege un cuvânt este a înţelege o întreagă 
limbă. Aici „a înţelege” are sensul de a intui, de a ghici, de a 
empatiza - şi prin urmare „se înţelege” că limbile, cuvintele 
şi propoziţiile (ca mediatori spontani între cuvinte şi limbă) 
există principial în spaţiul relaţionării relative, subiectiv- 


social conjugate. 
x 

Dacă nu eşti înţeles nu e o tragedie. Dacă eşti înţeles e o 
minune. Dacă ţi se pare că te înţelegi e o iluzie. Dacă ţi se 
năzăreşte că nu te înţelegi eşti în amăgire. Totuşi dacă nu 
înţelegi să te înţelegi nu poţi ajunge la a înţelege cum e să 
înţelegi că nu te înţelegi... 

x 

Oglindirea omului în conştiinţă ne spune cu limpezime de 
cristal că uneori înţelegerea înseamnă neînțelegere şi 
oprirea înseamnă continuare... 

x 

Înțelegerea unui sens oarecare este o întâmplare. Pus 
faţă în faţă cu un sens, cel care îl percepe poate să-l 
înţeleagă sau poate să nu-l înţeleagă: dacă crede că-l 
înţelege o face din întâmplare; dacă trece mai departe fără 
a se opri mai temeinic asupra lui (fără a-şi însuşi sensul 
presupus a fi în percepţie) o face tot din întâmplare... 

Înțelegerea şi sensul se mişcă prin viaţă la întâmplare 
(chiar şi când se pierd pe ele în repetare)... Prin urmare 
viaţa nu trebuie să se mire dacă nu înţelege prea bine 
întâmplarea... 

x 

Fiecare „înţelege” altceva printr-un cuvânt anume, folosit 
la un moment dat şi într-un context dat - de exemplu prin 
cuvintele: „cuvânt”, „fiecare”, „altceva”, „înţelege”, şamd. 

În plus deoarece fiecare cuvânt poate trimite spre infinite 
posibilităţi de sens (prin contextul existenţial în care apare, 
prin asocierea sa istoric individuală şi comunitară cu diferite 
realităţi, prin poziţionare propozițională, conceptuală şi 
valorică, prin accentuare sensuală, prin metaforizare, prin 
definire, şamd.), de fiecare dată când cineva foloseşte un 
cuvânt oarecare înţelegerea lui este chiar pentru el/ ea alta. 

Ea nu este deci o „înţelegere” completă şi invariabilă, 
bine delimitată şi imuabilă. „Inţelegerea” unui cuvânt 
oarecare este, mereu, o înţelegere „relativă” (o „înţelegere” 
parţială şi flexibilă, o „înţelegere” incompletă şi variabilă). 

Sensurile cuvintelor, ale propoziţiilor, ale mesajelor 
transmise prin ele sunt astfel mai mult „ghicite” şi 
„aproximate” (cu grade mai mari sau mai mici de 
„aproximare”) decât sunt „înţelese” în mod complet şi fără 
nici un dubiu. Cuvintele au deci în raport cu „înţelegerea” un 
comportament „subiectiv”, un comportament „viu”, un 

comportament „relaţional”, aflat în continuă precizare şi 
reprecizare de sine... 


Jocul 
„Munca nu este joacă şi muncitorul nu este un jucător 
(cineva care se joacă)!” - susţin unii sus şi tare. Dar ce este 
„mMunca” dacă ea nu este o „joacă” (cu timpul, cu resursele, 
cu scopurile, cu faptele, cu dorinţele)?... 
x 


Multe din „problemele” filosofiei sunt doar jocuri de 
cuvinte specifice unei limbi sau alteia, jocuri, în general, 
prea puţin traductibile în altă limbă - aceste „probleme” 
sunt doar jocuri lingvistice (naive sau academice) şi nu 
probleme reale - a insista pe ele, chiar şi cu un dram de 
talent literar nu este însă a face filosofie ci doar a te juca cu 
vorbele... 


K 


K” 
KA 

În oglinda gândită specifică apropierii de litere, cuvinte şi 
propoziții sensul care vine din interpretarea combinațiilor 
relativ contingente de semne (la nivel de cuvânt, de 
propoziție sau de text) se pune pe sine sub influența directă 
a întâmplării şi a repetării: întâmplarea legată proximal în a 
sa reflectare îi structurează forma şi conţinutul iar repetarea 
reluată referenţial (de o manieră aproximativă) în minte îi 
conferă aparenţa unei coerenţe existenţiale chemate spre 
transformare continuă de sine. 

Litera se leagă de literă, sub semn de întâmplare, sub 
semn de repetare, iar ceea ce rezultă este înlănţuirea 
sensurilor în jocul voinţelor, al dorințelor, al intenţiilor, al 
instinctelor, al intuiţiilor, al aproximărilor şi al chemărilor... 

Semnul leagă viaţa în mişcare cu sens - transcenderea 
lui dezleagă fiinţa de iluzia unui singur sens... 


44 


Radu Lucian Alexandru 


Legea 

Legea socială se arată în regulile de acţiune obligatorii de 
respectat de către membrii comunităţii care o adoptă (direct 
sau indirect). Ea e susţinută în existenţă de către 
majoritatea membrilor unei societăţi (exprimată explicit sau 
implicit - prin  consimţirea la respectarea legilor 
„Promovate” de o minoritate/ majoritate oarecare). 

insă dacă legea nu stabileşte cu maximă claritate cine 
trebuie să vegheze la respectarea ei, cine să judece 
abaterile şi care sunt pedepsele date celui care nu i se 
supune, cine aplică aceste pedepse şi în ce mod (şi dacă 
observarea abaterilor, judecarea şi pedepsirea celor care 
încalcă legea nu sunt efectuate cu maximă hotărâre de 
îndată ce se constată încălcarea legii) - atunci această lege 
nu mai e „lege socială” ci devine de cele mai multe ori doar 
o „lege fictivă” - ceva care seamănă a lege socială dar în 
fapt nu este. 

Legea socială nu se constituie din recomandări opţionale 
ci din indicaţii obligatorii de urmat - ea nu este susţinută 
doar de buna-credinţă a indivizilor ci de constrângerile cu 
care ea îi obligă la respectarea ei. 


Legea interioară e o regulă de acţiune auto-asumată faţă 
de sine şi faţă de ceilalţi care e respectată de individ chiar şi 
în lipsa oricărei pedepse sau constrângeri exterioare propriei 
lui conştiinţe. Pentru cel care şi-o decretează faţă de sine, 
legea interioară (morală, religioasă, filosofică, psihologică, 
politică, alimentară, educaţională, economică, artistică 
şamd.) constituie axa sa de verticalitate, fundamentul 
central pe care se constituie o identitate puternică capabilă 
de voinţă şi acţiune individuală. 

Cel lipsit de lege interioară e lipsit de identitate - el 
curge încoace şi încolo lăsându-se în voia valurilor mulţimii 
- el rătăceşte la întâmplare fiindcă e lipsit de reperele 
interioare care l-ar putea ghida în manifestarea sa fiinţială. 

Legea socială şi legea interioară se influenţează reciproc 
- şi de multe ori ele tind doar să se imite una pe alta. 

În cazuri rare însă legea interioară a unui individ de 
excepţie devine lege socială şi uneori chiar interioară, mai 
întâi a unui grup restrâns şi apoi chiar a unor comunităţi 
extinse. Individualul se reflectă în social şi invers - dar 
suprapunerea lor nu este niciodată nici completă şi nici 
definitivă - tocmai de aceea legile sunt în continuă 
schimbare: individul trebuie să se adapteze mereu societăţii 
şi societatea trebuie să se adapteze mereu individului... 

x 

Când cineva aduce ca răspuns la o interogaţie oarecare 
„întâmplarea” el poate gândi în sine că „singura lege care se 
manifestă în lume este aceea că nu există nici o lege”; că 
„singura constantă a universului este schimbarea”; că 
„singurul său punct stabil de orientare este lipsa unui punct 
stabil de orientare”... 

Dar aducând ca răspuns „intâmplarea” cel care o 
contemplă în acţiune se poate gândi de asemenea că, mai 
ales în lumea apropiată (spaţial şi temporal) celui care se 
întreabă, „singura lege este aceea de a fi cât mai multe legi, 
de a fi cât mai multe constante şi puncte de reper” - adică, 
el se poate gândi, că în această lume, legea după care ea se 
„întâmplă” este infinit multiplă... 

Şi bineînţeles că între niciunul şi totul se înşiră apoi cu 
răbdare, unul, doiul, treiul, şamd. Şi astfel întâmplarea şi 
legea se pot lega după poftă şi gust când de unu, când de 
doi, când de trei, când de patru, când de cinci... 

Când legea se întâmplă să fie ea se poate întâmpla şi să 
nu fie. Când legea se întâmplă să fie într-un fel oarecare ea 
se poate întâmpla să fie şi în alt fel oarecare. Intâmplarea 
nu este însă suficientă pentru geneza legii - pentru ca ea să 
poată trăi trebuie ca întâmplarea să se însoţească imediat 
cu repetarea întâmplării, iar repetarea întâmplării cu 
transformarea legii... Legea se întâmplă, se repetă şi apoi 
transformă existenţa: ea se întâmplă, se repetă şi apoi se 
transformă pe sine... 

Legea ultimă şi unică este anihilarea legii. Dar această 
anihilare poate foarte bine să fie numită mai exact prin 
cuvântul „transformare”. Legea ultimă este legea de a nu fi 
nici o lege ultimă. Legea unică este aceea de a nu fi nici o 


lege unică... 
* 

Presupunerea că totalitatea existenţei este legică susţine 
că toate repetările constatate în ea se supun unor legi de 
repetare - inclusiv repetarea întâmplării. Nu există lege fără 
repetare - nici măcar legea care „guvernează“ 
întâmplarea... Chiar dacă uneori întâmplarea se întâmplă 
strict la întâmplare, ea nu face decăt să se repete pe sine. 

Intâmplarea care nu se repetă se repetă tocmai prin 
faptul că e o întâmplare care nu se mai repetă (la fel ca 
altele de acelaşi fel ca şi ea). 

Fiindcă lumea se repetă, ea poate avea legi. Fiindcă 
lumea se întâmplă, ea îşi poate uneori schimba legile prin 
schimbarea formelor, tiparelor şi a metodelor de repetare. 
Fiindcă se întâmplă şi fiindcă se repetă, lumea se poate 
transforma la infinit... 


Libertatea 

Libertatea promite posibilitatea dezvoltării strict sine- 
centrice:; când vrea însă a se actualiza în fapte constată 
mereu că e limitată de bariere imaginare şi reale, că e 
legată în ţarcuri  intelectual-cognitive, împresurată de 
frontiere legislative sociale şi interioare; că e închisă între 
ziduri intuitiv-emoţionale de către prejudecăţi, convenţii 
tradiţionale şi angajamente familiale... 

Libertatea se poate conjuga pe sine doar sub forma unui 
veşnic compromis cu necesitatea. 

x 

Întâmplarea are libertatea de a se întâmpla. Dar ea este 
liberă şi să nu se întâmple: dacă se întâmplă ea are 
libertate (de alegere), dacă nu se întâmplă ea are din nou 
libertate (de alegere). 

Întâmplarea alege la întâmplare. Prin urmare şi libertatea 
ei este doar o întâmplare... 


Limba 

Limba este semn spre interpretare. Lumea e un simbol 
întru contextualizare. 

x 

Limba filosofilor nu transmite un conţinut specific. Ca 
orice limbă culturală ea exprimă în jargonul ei propriu 
aceleaşi  banalităţi interogative şi platitudini incitante, 
aceleaşi problematici existențiale şi truisme provocatoare 

luate în considerare spre joc şi explorare de către toate 
celelalte forme ale culturii. 
x 

A filosofa e de multe ori doar a vorbi într-o „limbă 
străină” - o limbă pe care nu o înțelege nici cel care o 
vorbeşte şi nici cel care o ascultă - adică o limbă străină 
pentru toţi (pentru că ea nu se vrea nici tradusă şi nici 
înțeleasă, ci doar vorbită). 

Aceasta e uneori filosofarea: a vorbi de dragul vorbirii 
într-o „limbă străină”, sau altfel spus: vorbire de dragul 
vorbelor subţiate de sens, scriere de dragul semnelor 
private de însemnătate, comunicare de dragul semnalizării 
fără adresă precisă - adică exprimare liberă, executată 
instinctiv sau calculat din pură dragoste de joc cu vorbele, 
cu gândurile şi cu sensurile... 


Limita 

Privită ca şi experienţă a conştiinţei, simţirea unei limite, 
delimitează structural, de o manieră contextuală, acea 
realitate care se află mereu în precizare de formă atunci 
când îşi caută o identitate de sine percepută în oglindă de 
auto-reflecţie - pe de o parte printr-o intuiţie puternică însă 
vag conturată ideatic; pe de altă parte printr-o sesizare 
slabă a unei continuităţi bine înrădăcinate în fluxul evident 
al schimbării trăite în clipă. 

Limita uneşte clipele atunci când delimitează spaţiile... 


Lipsa 

În lipsă poate fi tot atâta virtute câtă poate fi şi în 
surplus: cine caută a se lipsi de răutate caută a trăi în 
surplus de bunătate - şi acest surplus se vede imediat în 
bucuria inimii şi în căldura iubirii dăruite spre sine şi spre 
lume. Lipsa răului este împlinirea binelui: când primul 
lipseşte (din ce în ce mai mult şi mai des) al doilea se 
împlineşte (proporţional cu lipsa pe care o acoperă). 


Lumea 

Lumii nu-i plac sensurile fiindcă de îndată ce şi le-ar 
asuma ea ar trebui să muncească constant spre realizarea 
lor - munca însă oboseşte şi prin urmare e instinctiv 
respinsă. De aceea lumii îi place doar lipsa de sens - mai 

precis aparenţa lui - impresia că ar fi chiar dacă e evident 
că el nu este - astfel lumea iubeşte cel mai mult discursul 
delirant, rupt de realitate, care nu îndeamnă la nici o faptă 
concretă şi la nici o transformare palpabilă. 

Ea iubeşte trândăvia şi inerția - de aceea vrea doar să 
viseze şi să fantazeze - nu vrea să acţioneze spre realizare 
imediată. Ea iubeşte astfel literatura (fantastică/ fantezistă) 
şi poezia (delirantă cu sau fără rimă), filosofia (limbăristică) 
şi arta (deşirată) - şi se pierde pe sine în disipare şi 
distragere, în amăgire şi risipă, în amânare şi dezinteres... 


Măiestria 

Campionii lumii sunt campionii repetării. A te antrena e a 
te concentra. A te concentra e a repeta (un gest, o mişcare, 
o vorbă, un gând...). A repeta e a relua, a retrăi, a reface, a 
repronunţa, a regândi - e a te menţine centrat pe un 
subiect/ obiect/ fenomen o perioadă mai lungă de timp - 
atâta timp cât e necesar pentru a stăpâni cu măiestrie 
acţiunea/ gândirea care se repetă. De aceea maeştrii lumii 
sunt maeştrii repetării... 


Mediocritatea 

Nimic nu-i deranjează mai mult pe cei înlănţuiţi de o 
societate sau alta decât puţinii oameni care trăiesc relativ 
liberi de înlănţuire în acea societate. Pe sclav nu îl doare 
atât de mult greutatea propriilor sale lanţuri cât îl doare 
vederea lipsei acestor lanţuri în manifestarea unui om liber. 

Acceptarea înlănţuirii sale oarbe în legături materiale şi 
mai ales psihice este tulburată major de vederea libertăţii 
evidente a celui dezlănţuit de aceste legături. 

Cel mediocru, în loc să aspire la dobândirea propriei 
libertăţi, aspiră obsesiv la înlănţuirea şi a celor puţini care îşi 
manifestă deschis libertatea - în loc să vrea a se înălța şi el 
din noroi, înlănţuitul doreşte, de cele mai multe ori, să-i 
coboare şi pe alţii în mizerie alături de el... 

Când nu vrea să se ridice din mediocritate omul caută 
instinctiv să coboare forţat culmile care îl depăşesc la nivelul 
plat al preocupărilor sale insipide... 

Mintea 

Când mintea nu contemplă mulţumită tipare, repetări, 
ritmuri pe care să le ştie prea bine, ea caută în mod repetat 
şi ritmat să găsească şi să contemple tipare, repetări, 
ritmuri (pe care apoi să le ştie prea bine)... 

Mintea este în ritm, cu ritm, pentru ritm - ea este în 
reluare, cu reluare, pentru reluare - ea este în repetare, cu 
repetare, pentru repetare - şi astfel ea se întâmplă mereu 
în întâmplare reluată... 

x 

Atenţia minţii se mişcă prin viaţă (pe stradă, prin casă, la 
muncă, la distracţie...) sub influenţa imediată a întâmplării 
şi a repetării - ea se mişcă relativ aleator, fiind instinctiv 
atrasă spre identificarea unor repetări aproximative în 
cadrul fluxului de întâmplări proximale şi generale în care se 
manifestă pe sine spre repetare, spre întâmplare şi spre 
transformare... 


Misterul 

Dacă lumea ar fi doar un mister rezolvabil ea s-ar putea 
descoperi prin mistică, prin revelarea misterului, prin 
înţelegerea lui, prin depăşirea lui, prin uitarea lui în lumina 
rezolvării  ne-misterice care ar putea teoretic să îl 
înlocuiască. 

Dar lumea nu este doar un mister care poate fi înlăturat, 
nici doar o enigmă care poate fi rezolvată, nici doar o 
ghicitoare care poate fi dezlegată. Ea este mai mult de atât: 
un mister de neiînlăturat, o enigmă de nerezolvat, o 
ghicitoare de nedezlegat. 

Totuşi dacă în fiecare clipă lumea nu s-ar dezlega pe sine 
sub noi forme şi esențe de vedere, de gândire, de amintire 
şi de imaginaţie atunci nu ar fi posibilă nici existenţa ei şi 
nici a misterului abisal din care ea este imanent alcătuită. 


Mistica 

Este ciudat cum foarte multe reflecţii despre „mistică” 
ignoră „mistica”. Ele pun accentul pe „unire”, pe „iubire”, pe 
„divin”, pe „extaz”, etc. în loc să se concentreze pe „mister”. 
Cei care pun accentul pe cele de mai sus reflectează evident 
la „uniristică”, la „iubiristică”, la „divinistică”, la „extazistică” 
şi la orice altceva dar nu la „mistică”. Aceasta, prin numele 

ei (prin origine - lat. mysticus - ascuns, tainic, referitor la 
mistere) şi prin forma ei intimă (izvorâtă din „mistic” - 
tainic, enigmatic, secret, misterios, necunoscut), pune 
accentul pe  „mister”, cheamă spre el şi promite 
„Ccunoaşterea” lui, se cufundă în el şi uitând de sine 
contemplă „misticul” - ceea ce este dar nu poate fi înţeles, 
ceea ce poate fi „văzut” dar nu poate fi numit sau descris, 
ceea ce cuprinde totul şi totuşi nu poate fi „pipăit”, ceea ce 
chemat spre revelare se ascunde şi chemat spre ascundere 
se revelează - nu în intelect, nu în rațiune, nu în emotie, nu 
în imaginaţie, nu în simţire, nu în voinţă, nu în intuiţie, nu în 
conştiinţă - ci în toate acestea deodată cu intensitate 
maximală - integral integratoare... 


Mişcarea 
Cea mai importantă tentaţie în viaţă nu e sexul, nici 
mâncarea, ci mişcarea. Ea e motorul vieţii, gândirea ei şi 
raţiunea ei de a fi. Cât timp este în mişcare, viaţa nu moare. 
x 


Mişcarea e totul în toate: în cuget, în vorbe, în fapte! 
x 

Când viaţa se mişcă ea îşi atinge scopul, trăieşte în el. 
Dacă însă viaţa lâncezeşte nu se simte bine fiindcă ea e în 
esenţa ei mişcare şi explorare, nu tânguire în simţ şi 
cugetare. 

x 

Pentru viaţă nu contează prea mult motivele şi factorii ce 
o pun în mişcare - oricum ele sunt mai mult sau mai puţin 
întâmplătoare. Pentru ea contează doar să fie în mişcare, nu 
de ce să fie astfel... 

Mişcarea este pentru viaţă, concomitent, punct de 
pornire şi punct de sosire - obiectiv realizat, drum de 
parcurs şi ţintă de atins. 

* 

Dacă te simţi plictisit, amărât, debusolat aplică-ţi terapia 
prin mişcare - adică mişcă-te, pune-te în mişcare fiindcă 
mişcarea e esenţa la toate - mişcarea „pune lumea pe 
roate”... 

x 

Mişcarea (organică şi anorganică) trăieşte sub impulsul 

constant al repetării, reluării, ritmării. Plăcerea şi durerea 

fac acelaşi lucru - dar în timp ce repetarea ce însoţeşte 
plăcerea întăreşte şi armonizează, cea care însoţeşte 
durerea slăbeşte şi distruge - prima e o repetare care 
atrage, a doua e o repetare care respinge - prima atrage 
continuarea ei, a doua respinge această continuare... 

Plăcerea este o repetare care nu mai vrea să se 
oprească, durerea este o repetare care e dorită a fi oprită 
din reluare - prima duce ritmul spre continuare, cea de a 
doua duce ritmul spre sfârşire... 

„Normalitatea” (starea care nu e incitată major nici de 
plăcere, nici de durere) e şi ea repetare - acea repetare 
care permite unor noi repetări să înceapă şi să se termine 
(fie ele de plăcere, de durere, sau de „normalitate”)... 

x 

Mişcarea repetată care continuată se poate auto-întreţine 
şi auto-stimula spre reluare se poate manifesta şi ca plăcere 
şi ca durere - prima se auto-întreţine şi e întreţinută spre 
reluare ritmică care acţionează pentru ca viaţa să-şi refacă 
armonia, temporar şi local deranjată; iar cea de a doua se 
auto-întreţine şi e întreţinută spre reluare ritmică care 
„strigă” (semnalizează) că trebuie să se facă ceva pentru ca 
viaţa care o simte să se armonizeze - să-şi refacă o stare 
optimă de funcţionare specifică, să se vindece, să înlăture (/ 
îndepărteze) acţiunea unor factori nocivi aflaţi în contact 
direct cu fiinţa sa - conştientă fiind că dacă nu va face nimic 
pentru a întrerupe reluarea durerii ea va rămâne, pe mai 
departe, în slăbiciune, boală, distrugere... 


Mulţumirea 

Mulţumirea vine din repetare: când se repetă fiinţa e 
mulţumită că se poate repeta pe sine (mai departe în 
existenţă)... 

Mulţumirea vine din întâmplare fiindcă întâmplarea duce 
la schimbare... Fiinţa e mereu mulţumită că se poate 
schimba pe sine (mai departe în existenţă) atunci când ea, 
în mod întâmplător, se întâlneşte în viaţă cu întâmplarea... 

Nedreptatea 
Răsplătind nedreptatea cu dreptate nu se face o 
nedreptate ci doar o mijlocire necesară echilibrării naturale 
a forţei de acţiune cu cea specifică reacţiunii. 
x 


Dreptatea stă în umbra nedreptăţii - din această umbră 
ea se iveşte la viaţă, din această umbră ea tânjeşte spre 
fiinţă: dacă nedreptatea nu ar fi, dreptatea nu ar putea să 
apară! 


Nemişcarea 
Chiar de e mişcată, fiind în mişcare, mişcarea e 
„hemişcare” când e repetare. Mişcarea „nemişcată” e 
mişcarea repetată... 
x 
Plăcerea şi durerea se învârt în spirale de mişcare 
repetată, de mişcare reluată, de mişcare „nemişcată”, de 
mişcare „stagnantă”, de mişcare care se auto-întreţine 
pentru a se auto-întreţine... 
x 
A fi în plăcere e a stagna în reluare de acțiuni verificate, 
e a sta pe loc prin repetare de acţiuni concentrate... A sta în 
reluare e a te mişca în repetare. A sta în plăcere e a te 
mişca în concentrare ţintită spre fundament solid de 
staţionare, dorită în viaţă spre spiralare de mişcare mişcată 
prin „nemişcare” (prin  mişcare-repetare), de stagnare 
conturată prin mişcare (văzută mereu în reluare). 
x 


Prin repetare, mişcarea pare că se mişcă, dar ea se 
mişcă „pe loc”... 

Prin reluare, mişcarea repetată se mişcă aproape în cerc, 
spre a ajunge aproximativ de unde a plecat - în locul din 
care ea s-a reluat spre a trăi în repetare printr-o nouă 
reluare - aceasta e a stagna fiind în mişcare - anume a 
staţiona în repetare de mişcare trăită mereu în reluare - ca 
şi deplasare de picioare, ca şi cuvântare de vorbe, ca şi 
hrănire cu mâncare, ca şi gesticulare de semne, ca şi 

hidratare cu apă, ca şi respirare de aer, ca şi visare de vise, 
ca şi somnare de somnuri, ca şi gândire de gânduri, ca şi 
privire de privelişti, ca şi transformare de transformări... 

Întâmplarea se repetă, repetarea se repetă, 
transformarea se repetă - se repetă spre a fi, spre a se 
menţine în viaţă, spre a stagna în existenţă, spre a se mişca 
în fiinţă... 

Izvorul vieții e mişcarea repetată, e mişcarea 
„neschimbată”, e mişcarea reluată, e mişcarea 
„nemişcată”... 


Nenumitul : 

Planul Vieţii se pierde pe sine în Întâmplare iar Sfârşitul 
lui nu se poate regăsi decât Acum... şi Acum... şi Acum... - 
totul e să fim pe fază pentru a-i prinde Inceputul... 

Să nu ne pierdem însă în cuvinte scrise cu majuscule... 
De fapt ce zic?... Să nu ne pierdem în cuvinte! Mitul să 
rămână cu miturile şi realitatea cu fiinţarea de dincolo de 
nume... 


Noi 

Aflat sub imperiul aparent al lui eu-însumi, de multe ori, 
omul uită de realitatea imediată a lui eu-ceilalţi. In relaţia 
eu-noi şi eu-ei elementul de salt în evident este noi-înşine 
oglindit doar parţial în eu-însumi, în tu-însuţi şi în ei-înşişi. 

Identitatea unei individualizări oarecare e mai mult o 
problemă de unire sub spaţiul ideatic comun al lui „noi” - e 
mai mult un demers autentic de colaborare şi relaţionare, 
de conlucrare şi influențare reciprocă decât o instanţă care 
poate rămâne sinceră cu ea însăşi doar în prezenţa 
partinică, unilateral-dezvoltată a despărțirii, singularizării, 
ruperii, desprinderii şi anarhizării unui sistem de relaţii 
identitare care are sens doar în context social-integral şi 
care poate fi înţeles doar în legătură cu țesătura imensă de 
identități care acţionează mediat sau nemediat în cadrul său 
existenţial de înfiripare fiinţială spre respiraţie identitară. 

Noi este mai mult decât eu şi tu şi ei şi ele, conlucrând 
laolaltă în cadrul unor destine comune - „noi” este singurul 
„eu” care are sens auto-referenţial atunci când fiinţa se 
gândeşte pe sine în sine... 

Norocul 

Norocul e cel care, fiindcă s-a întâmplat, fiinţa acum î 
repovesteşte - îl scoate din întâmplare şi îi crează destin - 
şi astfel, fără să prindă de veste, ajunge să creadă că 
norocul se poate atrage, că el se poate cuceri... Ea uită că el 
e capricios şi se uneşte, preponderent, doar cu 
întâmplarea... 


x 


Omul nu-şi face norocul - omul e făcut de întâmplare - 
din noroc, nenoroc şi nenorocire; din avânt, indiferenţă şi 
din rătăcire... Pe de altă parte, fiindcă omul e făcut (şi) de 
repetare, el îşi poate întâlni norocul, dacă, păşind (relativ 
întâmplător) prin repetare îndeobşte purtătoare de noroc el 
are noroc şi de puţină întâmplare... 

x 


Întâmplarea domneşte peste fapte: dacă ai noroc le ai pe 
toate! 


Noul 

Omul se simte bine în preajma repetării pentru că aici el 
se simte stăpân pe situaţie - îi cunoaşte acesteia începutul, 
desfăşurarea şi sfârşitul... De aceea el se expune rar şi cu 
mare greutate noului - acelor idei, acţiuni, fenomene cu 
care el nu este familiarizat prin repetare, reluare, ritmare 
(ideatică, lingvistică, perceptivă, acţională)... 

x 


Viaţa călătoreşte printre întâmplări imprevizibile şi 
întâmplări relativ previzibile, printre noutăţi şi repetări - 
repetările (vechiul reluat) îi domină mişcarea mai ales la 
maturitate şi la bătrâneţe. Noul se manifestă preponderent 
pe sine în pruncie, copilărie şi tinereţe - când viaţa încă 
„Învaţă” cum să se repete „aşa cum se cuvine”... 


Noutatea 

Deoarece şi noul se repetă, noutatea îi aduce vieţii spre 
însuşire posibilitatea iniţierii unor noi repetări care să ducă 
la noi întâmplări şi astfel la noi repetări... Viaţa este, printre 
altele, întâmplarea care se repetă şi repetarea care se 
întâmplă şi de aceea întâlnirea ei cu noutatea nu e nici total 
liberă dar nici total predeterminată, nu e nici strict 
întâmplătoare şi nici strict repetată - ci este doar aşa cum îi 

place ei să fie - anume o întâlnire integrală de extreme care 
se susţin reciproc în existenţă... 
x 

Experiențele care tind să se repete cel mai mult în 
amintire (şi astfel să persiste în memorie) sunt cele care nu 
se repetă (sau se repetă de foarte puţine ori) în experienţa 
directă. 

intr-o lume a repetărilor, a reluărilor, a ritmurilor 
evenimentele unice, irepetabile, aritmice ne scot din transa 
vieţii şi ne pun faţă în faţă cu repetabilitatea ei copleşitoare 
- pe care o putem recunoaşte doar prin contrastul ei brutal 
cu aceste evenimente transformatoare, cu aceste momente 
iluminatorii care ne scot din timpul ciclic, din timpul mişcării 
repetate, din timpul reluării şi ne introduc (măcar pentru o 
clipă) în atemporal, în aciclic, în nerepetat, în nereluat. 

Noutatea cu adevărat nouă nu se învecheşte niciodată. 

Noutatea cu adevărat nouă nu poate fi asimilată decât 
iluzoriu de către timp (chiar dacă ea dispare precum a 
apărut, lăsând în urma ei bulversare, uimire, răsturnare, 
trezire... ). 

Momentele de graţie, de revelaţie, de transfigurare sunt 
momente de noutate covârşitor totală, momente în care 
efemerul cel mai efemer (efemerul care nu se repetă) se 
întâlneşte cu efemerul mai puţin efemer (cu cel mereu 
reluat de timp) pentru a produce senzaţia eternității, a ieşirii 
din clipă... Când efemerul unic se întâlneşte cu efemerul 
multiplicat, în conştiinţă explodează eternitatea - timpul 
fără timp şi vremea fără anotimpuri... 

x 


De multe ori noutatea poate fi provocată să apară prin 
saturarea până la saturație a conştiinţei cu conştiinţa 
vechiului (reluată prin repetare ritmică, persistentă, pentru 
o lungă perioadă de timp)... 

E ca şi cum ar exista o limită maximă a numărului 
repetărilor acceptate de conştiinţă - şi abia doar odată ce 
acest număr e atins, ea cedează - lăsând în sine spre 
manifestare noul. 

Conştiinței îi face o deosebită plăcere să se repete, dar 
nu chiar la infinit - are şi ea limita ei de toleranţă la reluare, 
deoarece din ea nu dispare niciodată instinctul Noului... 

* 

Cel care vrea să se apropie mai mult de întâmplare, de 
întâlnirea şi întâmpinarea noului, îşi poate repeta (pentru o 
vreme) în sine: „Nu te mai repeta!”... 

Numărul 

Intâmplarea (unei combinaţii oarecare, perceptibilă ca 
fiind unitară din punct de vedere organic, conceptual, 
senzitiv, formal, funcţional...) generează numărul 1 (unu). 

Întâmplarea este prin excelenţă 1 (unu) fiind originală, 
unică, originară (la momentul apariţiei ei). 

Repetarea (unei combinaţii relativ unitare de factori) 
generează numerele 2 (doi), 3 (trei), 4 (patru), 5 (cinci) 
şamd. Repetarea generează toate numerele (în afară de 1/ 
unu). Repetarea este numărul prin excelenţă... . 

Repetarea susţine în fiinţă multiplicitatea. Intâmplarea 
generează în viaţă unitatea şi diversitatea. 

O (zero) apare ca fiind lipsa întâmplării/ unităţii şi lipsa 
repetării/  multiplicităţii. El se prezintă ca fiind lipsa 
numărului şi a numărării - atât la nivel de potenţă (prezenţa 
lui zero, a lipsei, face ilogică numărătoarea) cât şi la nivel 
de actualizare (acolo unde zero este prezent numărul şi 
numărătoarea sunt excluse în mod automat din existenţă). 
Bineînţeles că zero este mereu doar o lipsă relativă (şi nu 
una absolută) - şi la fel stau lucrurile şi cu 1 şi cu restul 
numerelor... 

x 

Infinitul este prezenţa nelimitată a întâmplării (unului şi 
multiplului) şi a repetării (multiplului şi unului) - el apare 
sub tutela numărului nesfârşit, a întâmplărilor repetate fără 
limită: infinitul este extazul ultim al repetării unei întâmplări 
- de aceea el indică spre zero - spre o lipsă - anume spre 
lipsa unui număr precis, a unui număr exact delimitat, a 
unui număr identificat. 

Infinitul se delectează sub lumina numărului anonim, a 
numărului necunoscut, a numărului mistic, a numărului fără 
număr, a numărului lipsit de număr - adică a lui 0/ zero 
(privit din perspectiva sursei sale). 

Când preaplinul copleşeşte realitatea până într-atât încât 
apare o indistincţiei „palpabilă” între unu şi multiplu el 
devine lipsă a distincţiei, lipsă a diferenţierii, lipsă a 
numărării... 

Infinitul este rudă de gradul zero cu 0/ zero... 

Zero este lipsa numărului identificabil. Infinitul este 
acelaşi lucru. De aceea atunci când numărul se diferenţiază 
prin Întâmplare şi se dezvoltă prin Repetare el trăieşte în 
proces de Transformare continuă: dinspre imposibilitatea 
diferenţierii spre imposibilitatea numărării - şi astfel el se 
transformă mereu din Nimic în Totul şi din Totul în Nimic... 


Numele 
Numele sunt convenţii circumstanţiale cu oarecare 
utilitate comunicaţională spre conlucrare acţională - ele 


sunt ghicitori de obicei uşor de ghicit în lumină de aparenţă 
factuală imediată care sunt însă imposibil de înţeles în 
esenţă teoretic extra-factuală. 
x 
Prin nume proprii desemnăm „asocieri sonore” unor 
infinituri de determinări - asocieri semnice trimise spre 
referire la infinituri perceptibile; asocieri simbolice aşezate 
stindard în faţa unor posibilităţi de întâlnire niciodată 
actualizate pe deplin. Numele cheamă infinitul spre 
desemnare finită... Ele incită magic eternitatea spre clipă... 
x 


Numele proprii sunt cuvinte cu putere de chemare (spre 
atenţionare, consultare, desemnare, reflectare, acţionare, 
afirmare şi alte X-are). Ele cheamă fiinţa, care se simte 
chemată, să cheme în lume o devenire: devenirea lui „a fi” 
prin „are” şi „face” spre „este”... 

x 

Numele proprii au putere de rugăciune, au rezonanță de 
cântec, au ritm de dans: ele roagă sensul cuvântului să se 
întâlnească cu realitatea particularului; ele cântă spre 
bucurie de sine individualul identificat în mod grăbit cu un 
nume oarecare; ele dansează jocul identificării relative, 
circumstanţiale şi arbitrare a individualului faţă de sine, faţă 
de ceilalţi şi faţă de întreg. 

x 

Numele tău este o realitate trecătoare - el nu este „cine 
eşti tu”, el e doar un nume - un cuvânt asociat întâmplător 
cu o fiinţă, cu o viaţă, cu un destin - un cuvânt sau nişte 
combinaţii de cuvinte care le însoțesc pe acestea (fiinţa, 
viaţa, destinul) doar precum drapelul arborat pe catargul 

unei nave însoţeşte nava aceea pe mările şi oceanele lumii. 
* 
Numele este o chemare şi un răspuns - este chemarea 
unui răspuns şi răspunsul unei chemări... 


O 


Obscuritatea 

Uneori obscuritatea ostentativă a aglutinărilor delirante 
prin cugetare filosofică subliniază concomitent două 
perspective de apropiere față de real - pe de o parte 
asumarea instinctivă a abundenței ignoranței existente în 
lumea vieţii spre manifestare filo-poetică şi pe de altă parte 
asumarea prezenţei uşor remarcabile a atenţiei orientate 
circumstanţial spre indicarea lucid apatică a conştientizării 
acestei ignoranţe văzută ca fiind definitorie pentru condiţia 
ultimă a fiinţei cu viaţă. 


Oracolul 

Problemele filosofice sunt de multe ori ghicitori aparente, 
construite intenţionat fără nici o rezolvare clară şi univocă 
pentru a se putea preta, la fel ca poeziile, la influenţa 
emoţională a unor  intuiţii pur subiective aduse în 
întâmpinarea lor de către cel care le consideră în treacăt 
provocarea lor delphică (oracolul din Delphi apare astfel ca 
fiind prototipul ideatic pe baza căruia s-a constituit o mare 
parte din filosofia occidentală). 

x 

Filosofia este de multe ori doar o manifestare oraculară, 
o profetizare existențială ce oferă „soluţii - ghicitori” la 
problemele ivite din confruntarea cu sinele, cu societatea, 
cu viața, cu universul... 


Ordinea 
- „Rezerva de mizerie a vieții este inepuizabilă! 
pesimistul; 
„Apetenţa vieţii pentru curăţenie este însă şi ea 
nelimitată!”, completează optimistul; 
- „Aşa e: viaţa cam face mizerie când face curăţenie!”, 
conchide realistul. 


7 


, spune 

Orientarea 

Într-o lume a întâmplării punctele de stabilitate şi 
orientare ale fiinţei sunt cele care se repetă, cele care 
reapar zilnic, lunar şi/sau anual şi cele care crează ritmul 
vieţii pentru perioade mai îndelungate de timp (un nume 
propriu care se repetă, o limbă care se repetă, o familie 
care se repetă, o prietenie care se repetă, o iubire care se 
repetă, o comunitate care se repetă; un hobby care se 
repetă, o muncă care se repetă, o carieră care se repetă, un 
ideal care se repetă, un sens care se repetă...). 

Cel care se repetă nu poate spune că nu este orientat; 
cel care se întâmplă nu poate spune că e lipsit de orientare; 
cel care se transformă nu poate spune că forma sa nu se 
încadrează într-o orientare... Orientarea e inerentă fiinţei 
care se mişcă între ale vieţii hotare... 


P 


Paradoxul 

Unii filosofi tind să rezolve problemele prin paradoxuri 
pentru că acestea de multe ori le permit să continue chiar 
dacă unora li s-ar părea că se opresc şi le permit să se 
oprească chiar dacă unora li s-ar părea că ei continuă... 
Aporia este pentru anumiţi filosofi nu atât substanţa ultimă 
a lumii cât mai ales metoda lor majoră de exprimare 
filosofică. 


Plăcerea 

Virtutea plăcerii (capacitatea de a simţi plăcere şi de a o 
dărui) e plăcută. A fi în virtute e, de cele mai multe ori, a fi 
în plăcere. A produce plăcere e a fi în plăcere. A simţi 
plăcere e a fi în plăcere... 

Plăcerea este o „virtute” fiindcă (printre altele) „virtutea” 
este mai mereu plăcută (plăcută în sine, plăcută pentru 
consecinţele sale, plăcută fiindcă e stimulată de plăcere şi 
fiindcă e legată existenţial de ea)... De cele mai multe ori 
„virtutea neplăcută” nu (mai) este o „virtute” (la fel cum 
„calul cu aripi” nu (mai) este un cal) - ea este doar 
suferinţă, durere, agitaţie, stres şi nelinişte - adică „viciu”... 

x 

Plăcerea nu vorbeşte - ea doar exclamă... Plăcerea nu te 
convinge - ea te atinge... Plăcerea nu te opreşte - ea doar 
mulţumeşte... 

x 

Mişcarea repetată, percepţia reluată, simţirea ritmică, 
voinţa regulată, intuiţia cadențată, conştiinţa ritmată - 
apare în acţiunea specifică hrănirii, hidratării, sexualizării - 
plăcerea vieţii se însoţeşte mereu cu repetarea, cu ritmul, 
cu reluarea... A cânta, a dansa, a mânca, a bea, a sexualiza 
- iată activităţi care generează plăcere - activităţi (mişcări) 
repetate, ritmate, reluate... 

Întâmplarea duce la noutate, întâmplarea reluată e semn 
de noutate asimilată, e semn de viaţă transformată... 

x 


Plăcerea se iubeşte pe sine, durerea se urăşte pe sine - 
prima vrea să se înmulțească, cea de a doua vrea să se 
oprească... 

x 

Când plăcerea se întâmplă, ea se reia pe sine spre 
reluare; când durerea se întâmplă, ea se reia pe sine până 
la încetare... 

Întâmplarea care reluată se poate apoi din nou relua 
deoarece prin repetarea sa se recreează condițiile repetării 
sale, se va întâmpla din nou, şi din nou, şi din nou... 

Intâmplarea care odată apărută nu se mai poate relua, 
sau care reluată pentru un moment nu se poate relua mai 
departe (deoarece prin reluarea sa nu se recreează 
condițiile repetării sale), nu se va mai întâmpla... 

Toate mişcările apar şi dispar, doar că unele mişcări apar 
şi dispar mai des şi pe o durată mult mai îndelungată decât 
altele - unele mişcări trăiesc preponderent în repetare, 
altele se nasc sub semn covârşitor de întâmplare, iar altele 
sunt simţite de viaţă ca fiind transformare... 

x 

Plăcerea e atractivă pentru că previzionează, pentru că 
stabilizează şi pentru că finalizează -  previzionează 
continuarea vieţii, stabilizează acţiunea necesară acestei 
continuări şi finalizează neliniştea şi agitația specifică 
durerii/ suferinţei care o precede. 

Izvorul capacităţii sale de previziune este mişcarea (fizică 
şi psihică) repetată; sursa puterii ei de stabilizare vine din 

efectuarea unor mişcări repetate care centrează şi re- 
centrează acţiunea ființei spre satisfacere şi împlinire; 
sămânţa abilității ei de finalizare creşte prin mişcare 
repetată îndreptată spre adunare concentrică de energii, 
informaţii şi materii necesare transformării - finalizării unei 
etape şi începerii alteia. 

Fiindcă viaţa stă sub semn de mişcare repetată, plăcerea 
ei vine, evident, din gest de mişcare repetată... 


Plictiseala 
Problema omului plictisit nu este prea marea lui implicare 
în acţiune ci complacerea lui inerţială în distanţarea „pur- 
reflexivă” faţă de ea. 
x 
Te plictiseşti repede dacă te implici apatic în a acţiona 
inerţial în repetare. Însă o justă detaşare de monotonia unei 
implicări în reluarea conştientă a unei concentrări e o cheie 
bună de trecere dinspre plictiseală (venită uneori din prea 
intensa concentrare la clipa repetată) spre absorbţia 
hipnotică care uită de sine şi trăieşte în oglindire faptică în 
clipa unică - în clipa care duce viaţa înainte sau înapoi, la 
stânga sau la dreapta, sus sau jos, spre expansiune sau 
spre retragere, spre întâmplare sau spre reluare... 
x 


În mişcare cu direcţie precisă, conştient şi intens 
asumată, viaţa se scaldă în sens până la uitare de sine. 
Când stă pe loc însă, înmărmurită în clipă, nu se poate 
spune că ea e plictisită ci doar că atunci viaţa ştie că sensul 
ei e veşnic efemer şi suflul ei, chiar expansiv şi infinit, e 
nevoit să-şi găsească identitate de orientare câteodată în 
uitare de sine, altădată în amintire de celălalt; câteodată în 
uitare de sens, altădată în crearea entuziastă a unui destin 
(în timp uşor real, în eternitate pur imaginar). 


Poate 

Cel care îl ia în braţe prea tare pe „poate” nu mai 
„poate”... Fiindcă pentru el totul este „poate”, el nu mai 
„poate” face nimic - paralizat fiind de hipnoza lui „poate“ 
(care nu mai poate). 

„Poate că este ceva sau poate că nu este nimic, poate că 
voi face ceva sau poate că nu voi face nimic, poate că pot 

ceva sau poate că nu pot nimic...” - se gândeşte el, prins în 
vraja iluzorie a lui „poate”. Cel care îl acceptă pe „poate” 
peste tot, nu mai „poate” nimic... 


Poetul 

Omul e înainte de toate poet. El e un poet înnăscut, 
oricând gata să ispitească prin vorbă, să seducă prin 
cuvinte, să convingă prin rostire, să comunice prin accente 
şi pauze, prin mirări şi întrebări, prin constatări şi îndemnuri 
- prin semne vocalizate prin aer spre recepţionare 
răspunsătoare... Omul trebuie să fie poet pentru că altfel nu 
ar mai putea să fie om... 


Poezia 

Instinctul poeziei este instinctul natural al limbajului. 

Şi ce este limba dacă nu instinctul poeziei - instinctul de 
a numi ceea ce nu poate fi numit, de a descrie ceea ce nu 
poate fi descris, de a transmite ceea ce nu poate fi 
transmis... 

x 

Poezia este starea naturală a comunicării. Cu rimă sau 
fără rimă ea caută să trezească şi să amplifice în cel care o 
recepționează emoţii şi empatii, stări de fiinţă şi impulsuri 
spre acțiune,  elanuri  însufleţitoare şi viziuni spre 
împărtăşire... Poezia este felul de a fi al fiinţei - anume o 
continuă  înşiruire de stări  psiho-fizice încărcate cu 
potenţialităţi de actualizat sau doar de contemplat. 

Poezia e limbajul vieţii şi acest limbaj e prin excelenţă 
poezie - orice formă ar lua el tot la inimă vrea să ajungă şi 
tot pe minte vrea să o seducă - de aceea poezia este, de 
foarte multe ori, mijlocul cel mai spontan şi mai sincer de a 
comunica (cu rimă sau fără rimă, în versuri sau în propoziţii, 
în strofe sau în fraze) cu fluxul de fiinţă care ispiteşte viaţa 
spre exprimare comunicaţională. 

x 

De cele mai multe ori filosofia-poezie (proza-filo-poetică) 
nu e decât o imitație. Cel care iubeşte originalul merge 
direct la sursă şi se delectează în poezie, în ritm, în rimă, în 
cântec, în ritual, în dans, în repetare, în accentuare, în 
transformare - adică cu alte cuvinte în mesaj cu poftă de 
înălţare... 

Posibilitatea 

Când gândim „ce ar fi dacă nu ar mai fi (pe viitor) ceea 
ce este (acum)” putem proiecta lumii o direcţie de 
transformare actualizabilă în prezentul înclinat spre viitor. 
Când gândim însă „ce ar fi (acum) dacă nu ar fi ceea ce este 
(acum)” facem doar un exerciţiu gratuit de imaginaţie 
filosofică relativ inutilă... 

De aceea e bine ca atunci când îl gândim pe „ce ar fi 
dacă nu ar (mai) fi...” am păstra raţiunea ancorată în 
actualul realist al prezentului şi în posibilul realist al 
viitorului. 

x 

Lumea posibilă (tocmai fiindcă este doar posibilă şi nu 
actuală) nu există acum şi prin urmare plăsmuirea ei 
conceptual-imaginativă (atâta timp cât ea rămâne doar 
posibilă) în timpul şi spaţiul prezent este de cele mai multe 
ori doar o faptă de proiecţie sterilă asupra realului, ruptă 
complet de realitate (o fantezie  rătăcitoare prin 
imposibilităţi logice şi fenomenale)... 

Când însă imaginarea lumii posibile se apropie spre 
intersecţie vădită cu lumea actuală, această imaginare 
poate fi un exerciţiu de previziune şi profeție - o viziune 
care arată spre un punct de convergenţă în care se pot 
întâlni viitorul şi prezentul, lumea posibilă şi lumea actuală - 
anume spre alegerea posibilă specifică fiecărui moment de 
conştiinţă, dominat fie de întâmplare, fie de repetare, fie de 
transformare... (Foarte multe lumi sunt posibile dar foarte 
puţine se vor actualiza în real fiindcă transformarea majoră 
a lumii e un eveniment destul de rar...). 


Posibilul 

Pasiunea manifestării sub formă literară în lume 
imaginată (utopică/ fantastică) nu e tot una cu aspiraţia 
implementării sub formă materială a unei lumi posibile. 
Prima e fantezie, a doua e profeție... 


Povestea 

Unii zic că sunt oameni care gândesc şi oameni care 
imită, că unii oameni descriu ceea ce văd şi alţii schimbă a 
lumii înfăţişare; că sunt oameni care reflectă din ei lumină 
de sens şi alţii care o absorb în ei pentru a se bucura de ea 

sau doar pentru a o da mai departe - că ar fi deci oameni 
de speță eminamente creatoare, oameni de speţă 
povestitoare şi oameni de speţă ascultătoare. 

Adevărul e însă că oamenii sunt doar oameni - la fel 
peste tot, oameni care contextual se reflectă în lume ca şi 
creatori, ca şi povestitori sau ca şi ascultători. Ei se ascultă 
pe ei înşişi, se povestesc ca atare şi îşi imaginează mereu şi 
mereu o altă poveste despre ei înşişi şi despre lume - un 
dincolo de dincolo de actuale hotare. 

Omul e doar om - cu el povestea nici nu începe, nici nu 
se continuă, nici nu se sfârşeşte ci doar merge nepăsătoare 
mai departe... 

x 

Lumea spune poveşti. Tot ea le interpretează. Ea le 
crează în joacă şi aşteaptă de la ele incitare la faptă. Când 
aceasta nu vine o imaginează-n vorbe: lumea se povesteşte 
inventându-se pe sine şi apoi crede cu inocenţă în propriile 
ei slove... 


Predestinarea y 

Ce înseamnă că „viaţa e predestinată”? Inseamnă că 
întâmplarea nu poate decât să se întâmple... (ea nu poate 
să nu se întâmple)... Ce înseamnă că „fiinţa e liberă”? 
Înseamnă că întâmplarea e liberă să se întâmple (ea poate 
doar să se întâmple)... 


Predeterminarea 

In viaţă întâmplarea este predeterminată - de aceea 
această întâmplare predeterminată se numeşte uneori 
libertate şi alteori necesitate... 


Previziunea 

Fără repetare previziunea este imposibilă, fără previziune 
acţiunea cu sens este imposibilă, fără acţiune cu sensuri 
bine precizate viaţa este imposibilă... 

Repetarea unei întâmplări, chiar dacă este la rădăcina ei 
o activitate întâmplătoare, e sursa care face posibilă 
transformarea - adică previziunea, sensul şi viaţa... 


Prezentul 
Mijlocitor între îndepărtare şi apropiere gândul întâlnirii 

dintre trecut şi viitor iveşte în conştiinţă aparenţa specifică 
prezentului. 
x 

Unii zic: Numai experiența proprie contează! Le răspund: 
Exact! - Doar că nu e aşa! Cel care crede că-şi înțelege 
experienţa înainte să-şi uite cuvintele se înşeală pe el însuşi. 

„Lumea  vorbelor” e tangentă doar cu trecutul (cu 
amăgirea rămasă în urma lui) şi cu viitorul (cu amăgirea 
promisă că va veni) - iar prezentul nu este un punct ci o 
prezenţă continuă care se trăieşte doar când totul dispare - 
chiar şi „lumea vorbelor”, chiar şi „lumea faptelor” - chiar şi 
lumea „de aici şi de acum”... Când „Ceea ce Este” este 
„nimic nu mai este” - nici măcar „prezentul”... 


Problemele 

Problemele filosofiei sunt probleme de trăire, de 
cunoaştere şi de comunicare. Ele se rezolvă prin trăirea 
binelui, a libertăţii, a puterii şi a dreptăţii, prin cunoaşterea 
adevărurilor şi soluţiilor concrete la probleme concrete şi 
prin comunicarea iubirii şi a unităţii întru ideal, a utilului şi 
frumosului întru progres şi dezvoltare continuă. 

x 


Orice problemă abstractă poate fi întruchipată în cel puţin 
câteva zeci de probleme concrete. În abstract problemele nu 
se pot rezolva, ci doar eventual aduna şi identifica. Ele se 
rezolvă prin aducerea lor în concret. 

x 

O problemă filosofică care nu se conturează clar şi 
coerent nu poate fi rezolvată, pentru că nu există - nu are 
ființă, nu are conținut - e doar o fantomă, o umbră, o 
aparență de problemă. Iar problemele care nu există nu pot 
fi rezolvate. 

x 

O problemă poate fi rezolvată o singură dată. Dacă e 

rezolvată cu adevărat ea nu mai poate fi rezolvată din nou. 
x 

Problemele temporare (cu apariție ritmică în reluare) au 
rezolvări temporare (cu apariție ritmică în reluare). 
Problemele ritmice intim manifestate prin reluare nu au 
rezolvări definitive ci doar rezolvări temporare care se mişcă 
mereu în reluare... 

x 


Mintea care analizează aceleaşi probleme din aceleaşi 
perspective găseşte mereu cam aceleaşi „soluţii”. 

Pentru a găsi alte soluții mintea trebuie să mărească 
numărul de perspective luate în considerare în legătură cu 
problemele abordate (prin mărirea şi diversificarea surselor 
de informaţii accesate) şi de multe ori ea trebuie chiar să 
schimbe şi să diversifice problemele pe care încearcă să le 
rezolve (ştiut fiind faptul că unele probleme sunt doar 
pseudo-probleme, probleme imaginare, nu reale). 


Progresul 
Progresul se măsoară subiectiv - ceea ce pe unii îi duce 
la înălţare pe alţii îi duce la declin... 


Puterea 

Atracția spre datina întoarcerii în trecut, spre creaţia 
anonimă şi comună, subliniază la individ nevoia de a se 
hrăni de la o sursă mai mare decât el; nevoia de a fi în 
acord cu o fiinţă vie care acţionează şi doreşte - anume 
comunitatea. 

Instinctul apartenenţei la un grup oarecare al vieţii vrea 
a-l amăgi pe individ că este ceva mai mult decât este (că e 
mai puternic, mai deştept, mai sigur pe sine, mai clar, mai 
lucid, mai închegat), dar şi că este ceva mai puţin decât 
este (mai slab, mai prost, mai ezitant, mai confuz, mai 
deşirat). 

În ambele cazuri asumarea fără rezerve a unei identități 
de grup oarecare amăgeşte individul doar spre disoluţie de 
fiinţă - vrând să pară mai mult sau mai puţin decât este el 
nu ajunge decât să fie mult mai slab decât ar putea să fie. 

Q 
„Q” 


Puterea literei vine din apropierea înstrăinării. Semn al 
îndepărtărilor de limbă care se întâlnesc spre cunoaştere şi 
împreunare, mai întâi hazardată şi apoi repetată, litera 
indică prin asociere şi se delimitează prin context - la fel ca 
orice alt semn ea se joacă cu sensul spre perpetuă 
reinterpretare de sine... 


R 


Raţionalul 

Raţionalul aparţine raţiunii. Rațiunea emite raționamente. 
Raţionamentele pot fi corecte sau greşite. A fi raţional e a 
raţiona. A raţiona corect e mai mult decât a fi raţional - e a 
fi înţelept - în înţelept raţiunea şi experienţa se întâlneşte 
cu adevărul... 

Iraţionalul aparţine iraţiunii? raţiunea emite 
iraţionamente? Iraţionamentele pot fi corecte sau greşite? A 
fi irațional e a iraţiona? Sau e a nu raţiona? Ea nu emite 
raționamente (corecte sau greşite)?... 

Unii ar spune că iraţionalul aparţine de tot ceea ce nu 
este raţiune/ gândire - că el se regăseşte în intuiţie, emoție, 
percepţie, voinţă, conştiinţă. Totuşi gândirea poate fi şi ea 
iraţională - la fel de iraţională ca şi celelalte aspecte ale 
fiinţei: percepţia, emoția, voinţa... 


Rădăcina 

Rădăcina menţinerii şi dezvoltării vieţii este acţiunea 
repetată sub umbra lăsată în lume de întâmplarea aflată în 
mişcare... 


Răsplata 

Lumea nu îţi dă niciodată ceea ce îi ceri ci doar ceea ce 
primeşti. Iar dacă în majoritatea covârșitoare a cazurilor nu 
este nici o legătură evidentă între ceea ce ceri şi ceea ce 
primeşti e pentru că lumea nu gândeşte nici în sens cauzal, 

nici în afara lui — ea pur şi simplu nu gândeşte. 

Prin urmare înţelege că ceri din întâmplare şi primeşti din 
întâmplare, iar dacă prin absurd (sau imaginaţie) este de 
sesizat vreo legătură directă şi imediată între ceea ce ceri şi 
ceea ce primeşti, această corespondenţă nu este decât o 
simplă şi banală întâmplare. 


Realitatea 

Din privire realitatea pare mai mult decât este mai ales 
atunci când ea vede scris negru pe alb în faţa ei: „Aceasta 
este realitatea!” 

În gândirea întrebătoare realitatea se disipează însă 
precum somnul la trezirea din vis: „Poftim?... Ce e scris?...” 
x 

Realitatea imaginată trăieşte de multe ori în optimism; 
realitatea trăită în imediat emană de multe ori pesimism; 
realitatea în general se află însă neutră faţă de optimism şi 
pesimism pentru că ea ştie că acestea nu sunt esenţiale nici 
pentru individ, nici pentru al umanităţii destin... 


Realul 

Tot realul şi tot imaginarul este legic. Tot realul şi tot 
imaginarul se supune mişcării. Toată mişcarea se desfăşoară 
conform unor legităţi (tipare, modele, mecanisme) care 
combină simbiotic repetarea şi întâmplarea. Pentru fiinţa cu 
viaţă întâmplarea are legile ei de întâmplare şi repetarea 
are legile ei de repetare deoarece repetarea este o 
întâmplare reluată - o întâmplare care se întâmplă din nou, 
şi din nou şi din nou... 

x 

Realul are imaginație (imaginația întâmplării). Imaginarul 

are realitate (realitatea repetării). 


Relația 
Plăcerea pune relaţia în mişcare prin repetare „deoarece” 
mişcarea repetată a relaţiei duce la plăcere... 


7: 


Repetarea 
Dacă repeţi un lucru de câteva ori s-ar putea să îl reţii — 


dacă nu îl repeţi s-ar putea să te reţină el pe tine. 
* 

Fiindcă combină întâmplarea cu repetarea gândirea pare 
că ar cugeta în mod neiîntâmplător la ceea ce (se) repetă şi 
că ar reflecta, în mod intenţionat, la ceea ce se întâmplă (cu 
sine şi cu lumea) - în realitate însă întâmplarea îi 
stăpâneşte mersul în întregime - în mod evident atunci 
când nu se repetă (lăsând prin sine spre manifestare 
combinaţii noi de concepte contingente proximal) respectiv 
în mod implicit atunci când se repetă (stăpânită fiind de 
întâmplarea specifică repetării aproximative cu variațiile ei 
caracteristice): când repetarea se întâmplă e fiindcă 
întâmplarea se repetă... 

x 

Cântarea se aude prin repetare, sensul se aşează prin 
repetare, fascinația se apropie prin repetare, viața se 
încântă pe sine prin repetare de cântece, de sensuri şi de 
fascinaţii, mereu trecătoare... 

x 

Repetarea pune lumea în mişcare: spaţiul se repetă prin 
retrăire, lumina prin reprivire, întunericul prin reînserare, 
munca prin reluare, ziua prin re-răsărire, noaptea prin re- 
visare, gândirea prin repetare, sensul prin reîncredinţare... 

x 

Repetarea se întâmplă atunci când întâmplarea se repetă 
- iar mişcarea ei repetată aduce uneori plăcerea şi alteori 
durerea. Când plăcerea se repetă prea mult ea ajunge la 
saturație. Dacă durerea se repetă prea mult ea ajunge la 
disperare... Intâmplarea repetată poate deci să ducă la 
mulţumire sau nemulţumire (când se repetă în mod 
rezonabil) respectiv la saturație sau disperare (când se 
repetă în exces). 

* 

O întâmplare care se repetă este doar o întâmplare care 
se repetă. Pentru că ea se repetă (în forme similare, 
niciodată identice) nu înseamnă însă că ea e mai puţin 
întâmplătoare, la fel cum o pasăre, care pe moment nu 
zboară (dând repetat din aripi) nu încetează să fie pasăre 
pentru timpul când ea nu zboară... 

x 

Repetarea fiinţei este mereu doar aproximativă - ea nu e 
niciodată fixă - aceasta deoarece fiinţa nu e doar repetare, 
ea mai este şi întâmplare... 

x 


Ceea ce viața face an de an, lună de lună, zi de zi, oră de 
oră, minut de minut, clipă de clipă, este să se repete pe 
sine: să repete acțiuni specifice ciclurilor existențiale 
(meteorologice, ecologice, fiziologice, psihologice, etc.) 
anuale, lunare, zilnice, orare, minutare, secundare... 

Repetările vieții se deprind prin repetare, se dezvoltă prin 
repetare, se repetă prin repetare... 

Viaţa se învaţă astfel pe sine să repete repetarea şi să 
repete întâmplarea - şi astfel ea, uneori, pune accentul pe 
întâmplare şi atunci repetările sale se schimbă mai des. 
Alteori ea pune accentul pe repetare şi atunci repetările sale 
se schimbă foarte rar. In primul caz întâmplarea se repetă, 
în al doilea repetarea se întâmplă, iarăşi şi iarăşi şi iarăşi... 

x 


De ce se repetă o idee? Pentru că mintea găseşte plăcere 
în repetare... (chiar şi atunci când se repetă ideea de 
repetare...). 


Repetitivitatea 

Activităţile vieţii trăiesc în repetare. Faptele vieţii se fac 
prin repetare. Mişcările vieţii curg spre repetare. Plăcerile 
vieţii vin din repetare... 

Respirația se manifestă ca repetare de repetări, 
astâmpărarea setei vine prin repetare de repetări, hrănirea 
apare ca repetare a unor repetări, activitatea sexuală se 
mişcă prin repetare de repetări, mişcarea se întinde pe 
fundamentul repetării unor repetări, gândirea se înlănţuie 
sub formă de repetare a unor repetări... 

În viaţă se repetă mereu acte cu structură repetitivă, pe 
intervale de timp variate. Ciclicitatea repetării cuprinde în 
sine ciclicitatea unor repetări: respiraţia este periodic- 
reluată prin mişcări repetate; hidratarea este periodic 
repetată prin acte reluate; hrănirea este periodic reluată 
prin acţiuni repetate; sexualizarea este periodic repetată 
spre a se împlini prin gesturi, gusturi, sensuri şi dinamici 
reluate... 

Mişcarea prin lume este periodic reluată (potrivit unor 
cicluri de veghe-vis-somn şi de acţiune-odihnă) şi se face 
prin mişcări repetate (ale membrelor, organelor de simţ, 
organelor interne, sistemelor biologice, şamd.)... 

Gândirea (conştientă, subconştientă, inconştientă şi 
supraconştientă) este periodic repetată (pentru a genera şi 
coordona celelalte mişcări repetitive ale fiinţei) şi se 
realizează prin mişcări repetate (ale instinctelor, dorințelor, 
impulsurilor, intuiţiilor, raţionamentelor, emoţiilor, 
automatismelor mentale, prejudecăţilor, uimirilor, 
interogaţiilor, afirmațiilor şi negaţiilor, ale temerilor şi 
speranţelor, ale atracţiilor şi respingerilor, ale întâmplărilor şi 
repetărilor...). 

Repetitivitatea este periodic reluată pe diferite nivele de 
fiinţare sub formă de întâmplare relativ limitată şi 
întâmplare relativ nelimitată, spre transformare relativ 
previzibilă şi transformare relativ imprevizibilă... 

Trăită ca şi echilibru între întâmplare şi repetare lumea se 
armonizează mereu sub semn vădit de transformare... 


Rezolvarea 

În esenţă orice problemă „conceptual - universală” 
(„filosofic-metafizică”) se rezolvă, în genere, prin ignorarea 
ei: cei care cercetează o problemă „universală” (suficient de 
abstract formulată) o învârt pe toate părţile până se 
plictisesc, se satură şi le vine greață de ea... Atunci o 
„rezolvă” - în sensul că trec la altă „problemă universală” şi 
o iau de la capăt... 

x 

Cel care rezolvă probleme care pentru lumea în care se 
manifestă nici nu există încă (spre asumare conştientă) 
rezolvă problemele unor lumi care s-ar putea să se creeze 
pornind tocmai de la rezolvările sale... 


Rezumatul 

Cuvântul apare ca fiind rezumatul unui sistem de trăiri 
perceptive asemănătoare. Acest rezumat este însă unul 
relativ contingent şi relativ nu foarte bine delimitat indicativ. 

Cuvântul trimite spre intuirea sistemului de trăiri spre 
care arată (prin amintirea acelor trăiri sau prin trăirea lor 
prezentă sau viitoare) şi nu spre încorporarea directă a 
acestui sistem prin simpla auzire a acelui cuvânt. 

Un rezumat nu poate fi decât un rezumat - o indicație nu 
poate fi pricepută nici măcar minimal dacă nu e urmată de 
trăirea cât mai extinsă a conținutului spre care acel rezumat 

face trimitere. 
x 
Cuvântul indică spre realitate, el deschide o direcție de 
acces spre trăire preponderent extra-lingvistică. Insă, chiar 
dacă cuvântul uneori rezumă o realitate, el nu trebuie 
confundat cu ea... 


Rima 

Sunt unii care fiindcă nu s-au prea priceput să facă rime 
s-au apucat să facă filosofie... Rezultatul? O poezie fără 
rime... sau altfel spus o înşiruire de cuvinte „filosofice” 
brute, întinse  adormitor pe kilometrii de expresii 
superficiale, fără rezonanţă afectivă şi intelectuală, fără 
rezonanţă atrasă spre profunzime, spre esenţă şi spre faptă 
de construcţie fiinţială (individuală şi socială), lipsite de 
rezonanţă comunicativă reală - un simplu simulacru de 
comunicare - o iluzie a faptului că s-ar transmite ceva 
atunci când în esenţă nu se transmit decât vorbe, vorbe şi 
iarăşi vorbe... 

Cu rimă sau fără rimă comunicarea poate să apară doar 
când indică spre fapte şi stări actualizate şi actualizabile, 
spre trăiri şi fenomene experimentate şi experimentabile, 
spre emoţii concrete şi raționamente corecte, spre motivații 
şi țeluri asumate şi asumabile, spre acţiuni înfăptuite şi 
înfăptuibile, spre idealuri trăite şi spre valori clar precizate 
spre manifestare imediată în gând, vorbă şi (mai ales în) 
faptă. 


Ritmul 
Ritmul prudent, întemeiat pe chibzuială, înaintează în 
linie dinspre dorinţă înspre făptuire; ritmul spontan 
întemeiat pe inspiraţie se mişcă liber prin conştiinţă... 
x 


Ideea repetată şi gândirea reluată, în ritm de cugetare 
stimulată, ispitesc mintea să curgă în plăcere - regăsită în 
ritm mintea nu mai caută şi nu mai găseşte, nu se mai agită 
şi nu mai rătăceşte - ea doar se mulţumeşte... 

Ritmul generează plăcere în minte şi în trup - ritmul 
susţine viaţa în flux... 

S 


Schimbarea 

Schimbarea „vizibilă” presupune conflict (interior şi 
exterior) - cel care se schimbă „major” intră inevitabil în 
conflict cu cei care nu o fac - deoarece primul vrea să 
meargă înainte sau înapoi, la stânga sau la dreapta, în jos 
sau În sus - iar ceilalți vor doar să stea pe loc, sau cel mult 
să curgă încet, la fel cum au mai curs, odată cu râul care îşi 
re-curge propria apă de viaţă tradiţională în decursul 
destinului său re-trăit mereu în reluare de albie... 


Scrierea 

Cel care scrie ca şi cum nu ar fi citit de nimeni se 
comportă ca şi cum nu ar fi. Cel care scrie ca şi cum ar fi 
citit de întregul univers se comportă ca şi cum doar el ar fi. 

Cel care scrie pentru a se citi acţionează ca şi cum ar 
putea fi. Cel care scrie fără a se citi se arată ca fiind ceea ce 
este: scriitură fără citire amăgitoare de poveste. 


Scrisul 

Scrisul eliberează. El încredinţează memoriei hârtiei acele 
constatări despre viaţă care altfel ar ocupa memoria minţii. 
Cel care scrie îşi extinde mintea - o face mai cuprinzătoare 
lărgindu-şi memoria (prin adaosul „hârtiei”); o face capabilă 
să descopere noi şi noi „constatări” în loc să-şi cheltuie inutil 
eforturile (în principal) cu reținerea în minte a celor vechi. 

Eliberată de povara memoriei şi memorării fiinţa devine 
astfel dispusă să acceseze aventura reflecţiei, a imaginaţiei 
şi transformării. 


Secretul 

Viaţa are două mari secrete pe care toată lumea le vede, 
dar pe care nu toată lumea le recunoaşte: întâmplarea şi 
repetarea - secretul întâmplării este repetarea ei iar 
secretul repetării este întâmplarea care o generează şi o 
susţine. Secretul repetării este că ea nu e chiar repetare - 
că ea nu se repetă exact la fel pe sine ci doar de o manieră 
foarte asemănătoare care poate crea uneori iluzia unei 

repetări identice (sub toate aspectele ei). Ea nu se repetă 
exact la fel din cauza întâmplării care îi variază mereu forma 
de manifestare în cadrul unor limite de variaţie oarecare. 

Secretul întâmplării este că ea nu este chiar 
întâmplătoare - ci ea se întâmplă pe de o parte în mod 
repetat şi pe de altă parte în mod restrâns - tot în cadrul 
unor limite de variaţie combinatorie. 

În spatele repetării stă deci ascunsă întâmplarea, în 
spatele întâmplării stă ascunsă repetarea, iar rezultatul 
acestui joc al conlucrării dintre întâmplare şi repetare este 
transformarea... 

x 

Secretul plăcerii este mişcarea repetată spre viaţă (spre 
vindecarea, menţinerea şi dezvoltarea ei)... 

Secretul durerii este mişcarea repetată spre avertizarea 
vieţii asupra factorilor care îi pun în pericol sănătatea, 
existenţa şi dezvoltarea... 


Secta 

De multe ori filosofia nu e decât o sectă - secta 
degustătorilor de  rătăciri verbale, secta iubitorilor de 
profunzimi de bufet poetic, secta admiratorilor de literatură 
delirantă prin sens, secta celor plătiţi (prin universităţi şi 
prin alte şcoli) „să bată câmpii” prin cuvinte ascunse după 
conotaţii imprecise şi indecise, secta celor care canalizează 
pe hârtie sau pe gură (prin „channeling” vorbulativ) toate 
cuvintele „filosofice” care le trec prin cap, în combinaţii 
semantice cât mai lipsite de determinări concrete, utile, sau 
măcar interesante; secta celor care nu sunt capabili să se 
exprime decât confuz, difuz, neclar, metaforic, incoerent şi 
jargonic... Insă când filosofia devine o sectă - şi adepţii ei 
doar nişte amărâţi de sectanţi - ea nu mai este filosofie 
decât cu numele... Dar asta e: orice lucru (bun) 
degenerează cu timpul în praf spulberat de vânt... 


Semnificativul 

Semnificaţia semnificativului răsare existenţial, de obicei, 
din întâlnirea întâmplătoare cu un sens oarecare. Fiind prin 
natura sa pus în mişcare pe o direcţie specifică ceea ce este 
„semnificativ” tinde să-i ducă cu sine, prin repetare, pe toţi 
cei care uitând de ei (şi de alte sensuri posibile) găsesc 

semnificaţie atractivă în promisiunile de stabilitate, 
continuitate şi repetitivitate pe care „semnificativul” le 
poartă natural cu sine... 

Ceea ce este întâmplător poate fi uneori semnificativ - 
ceea ce este repetitiv e de cele mai multe ori semnificativ — 
ceea ce e transformativ e însă întotdeauna semnificativ... 


Sensibilitatea 

Nuanţările sensibilităţii însoțesc, bogate în muzicalitate, 
şi intenţiile dorite şi voinţele prestabilite - ele crează pod de 
legătură între ceea ce vrem noi să fie şi ceea ce se vrea (în 
genere) să fie. Pentru a relaţiona subiectivul de obiectiv e 
nevoie evident de o nuanţă consistentă de sensibilitate 
integratoare... 


Sensul 
Sensul este asemenea vântului. Uneori bate de la 
„stânga” la „dreapta”, alteori de la „dreapta” la „stânga”. 
Uneori bate de la „est” la „vest”, alteori bate de la „vest” la 
„est”. Uneori de „sus” în „jos”, alteori de „jos” în „sus”. 
Sensul nu are o direcţie unică precis delimitată. El este 
mai mult un moft de moment al „vântului“... De aceea 
sensul apare uneori ca fiind o iluzie - anume iluzia că în 
fiinţă este ceva fix, stabil, neschimbat şi neschimbător. 
Realitatea însă este cu totul alta: sensul (vieţii) este 
asemenea vântului... 
x 
Ce ne învaţă deşertul? Că totul este la fel - că oriunde ai 
privi de jur împrejur e doar nisip arid, lipsit de importanţă, 
măcinat de vânt, copt pe îndelete la soare, însetat de apă, 
mereu rostogolindu-se în vid... 
x 
Totul are sens pentru cel care are puțină imaginație. Totul 
este lipsit de sens pentru cel care îl refuză spre asimilare în 
sine. Sensul sau lipsa de sens sunt fundamente ale ființării a 
căror apariţie în câmpul perceptiv e condiţionată mai mult 
de buna sau proasta dispoziţie a celui care priveşte întregul 
la un moment dat, decât de oarecare considerente obiective 
de manifestare şi de receptare a lor în conştiinţa fiinţei. 
x 

Utilitatea izvorâtă din gândirea concretizată în acţiune 
finalist - hedonistă interesează în mod direct interogaţia 
existenţialistă despre ipostazele ultime care pun în mişcare 
tentaţia faptei deoarece, uneori, mascată doar sub chipul 
plăcerii şi al fericirii, ea promite un sens de sine stătător şi 
nu un sens integrat în viaţă cu mii şi mii de rădăcini. Insă 
sensul de sine stătător nu este şi nu poate fi decât o mare 
iluzie... 

x 

Nu există sens când mergi la întâmplare - sensul se 
naşte doar prin repetare... 

* 

O întâmplare, un noroc, o repetare - un drum, o fericire, 
un sens... 

Intâmplarea se însoţeşte cu norocul, norocul se citeşte în 
repetare, repetarea dă sens spre cuvântare şi spre 
transformare... 

x 

Sensul se dă pe sine prin întâmplare pusă sub semn de 
repetare făcută întru transformare: întâmplarea e cea care îl 
iniţiază; repetarea e cea care îl stabilizează şi îl consolidează 
iar transformarea e cea care îl justifică şi îl subliniază... 

x 

Sensul poate fi (printre altele) de două feluri: un sens 
dispersat şi un sens concentrat. 

Sensul dispersat susţine repetarea, reluarea, ritmarea 
doar la un nivel minimal - şi prin urmare el nu e prea 
plăcut, nu e prea atractiv şi nu e prea sensual; nu e prea 
hotărât, nu e prea uşor de urmărit şi nu e prea uşor de 
asumat şi încorporat de către mintea celui care îl emite sau 
a celui care îl recepționează. 

Sensul concentrat adună în sine repetarea, reluarea, 
ritmarea - pornind de la un nivel mediu de manifestare al 
lor el le susţine în sine spre amplificare, tinzând cu fermitate 
spre un nivel maximal-idealist specific. 

Sensul concentrat devine astfel atractiv, apetisant, 
hotărât, apăsat pentru că arată cu insistenţă spre ceva 
anume, asupra căruia revine din nou şi din nou - el nu 
rătăceşte sensul ci îl adânceşte, el nu-şi disipează conţinutul 
spre împrăştiere ideatică, emoţională şi voliţională ci şi-l 
întăreşte; el nu disipează semnele cu care lucrează ci le 

concentrează spre sens bine precizat, bine indicat şi bine 
arătat (prin asumare repetată). 

Sensul disipat se diluează în înşiruiri lejere de cuvinte, 
neimplicate intelectiv, emotiv şi deziderativ prea profund. 
De aceea valurile pe care el le stârneşte în minte sunt 
superficiale şi cam trecătoare. 

Forţa acestor valuri depinde de mărimea (de întinderea şi 
înălţimea) ideii, emoţiei sau dorinţei care loveşte ţărmul 
conştiinţei şi de viteza cu care o face. Această viteză se 
amplifică prin repetare, reluare, ritmare (adică prin 
antrenare). lar mărimea de cuprindere a unei idei, emoţii 
sau dorinţe creşte şi ea tot prin repetare, prin reluare, prin 
ritmare (adică tot prin antrenare). 

Repetarea unui sens înalţă şi adânceşte: ea înalţă forţa 
de impact a unei idei, emoţii sau dorinţe şi adânceşte 
mărimea impactului ei asupra conştiinţei celui care o 
transmite în sine şi din sine şi a celui care o primeşte în sine 
pentru sine, pentru ceilalţi şi pentru întreg. 


Sexul 
Scopul sexului este reluarea... Practica sexului este 
reluarea... Rezultatul sexului este reluarea... 


Simbolul 

Simbolul indică mişcării din noi direcţii rezumate spre 
privire de sensuri trecute, prezente şi viitoare - el indică 
dinspre realităţi restrânse spre cuprinderea unei singure 
priviri către realităţi extinse spre atingerea tuturor 
privirilor... 

Simbolul face legătura dintre clipă şi timp... 

x 


Situat la intersecția dintre direcție şi sens simbolul 
deschide în cuprinsul omului care îl primeşte în sine 
posibilitatea saltului peste distanţă: asociat înclinaţiei de a- 
şi aminti de sine prin simbolurile (materiale, lingvistice, 
gestuale, corporale...) pe care şi le asumă în construcţia sa 
identitară, omul poate astfel să fie o relaţie închegată - o 
relaţie care leagă distanţele şi le apropie unele de altele 
pentru a le pune să lucreze împreună - simbolul înlătură 
distanţa faţă de lume transformând-o în apropiere de sine... 

Sine 

Ce este „sine”? Dar „în sine”? Şi ce este „în afară de 
sine”, „pe lângă sine”, „prin sine” şi „cu sine”?... Ce este 
„sine”? 

„Sine” are o înrudire cu „intern”, cu „important”, cu 
„esenţial”. Dar şi „afară” are o bună relaţie de contopire cu 
„intern”, „important” şi „esenţial”... Ele se delimitează şi se 
identifică deci în funcţie de context şi de realitatea banală 
specifică unităţii indivizibile a lui „afară” cu „sine” - „sine” 
este „afară” şi „afară” este „sine”... „În sine” prin urmare se 
regăseşte mai ales „în afară” deoarece „în afară” are şi el un 
„în sine” specific iar „în afară” se proiectează mai ales „în 
sine” fiindcă „în sine” are şi el un „în afară” propriu. 

Cel care se caută în exterior se regăseşte în interior... Cel 
care se caută în interior se găseşte pe sine în exterior... Cel 
care se caută nu se găseşte, de obicei, acolo unde se 
caută... 


Somnul 

Când eşti pregătit să dormi alege-ţi locul de ancorare şi 
aşteaptă-ţi somnul - dacă nu vine într-un timp rezonabil 
înseamnă că momentan el nu constituie o prioritate reală 
pentru tine. 


Spontaneitatea 

In cadrul acţiunii combinatorice a gândirii putem 
identifica două tipuri de spontaneitate: spontaneitatea 
„haivă” care se joacă aleator cu „vorbe simple” şi 
spontaneitatea „academică” care se joacă contingent cu 
„concepte complicate” - ambele sunt însă doar combinatorici 
contingente proximal - iar în măsura în care ele nu caută 
acţiunea faptică şi transformarea  fiinţială (şi mijloacele 
necesare spre a le înfăptui pe acestea), nu duc decât la 
rotire „tradiţională” („comună” sau „jargonică”) în jurul 
nimicului plat, a nimicului indiscernabil, a nimicului inutil sau 
a nimicului strict ludic. 

A fi spontan nu înseamnă „a bate câmpii”, hălăduind 
rătăcitor prin bălării conceptuale. A fi spontan e a fi atent, e 
a fi prezent, e a fi deschis, e a fi dispus la sinceritate... A fi 
spontan e drumul prim către Schimbare... 

Studiul 

Studiată programatic întru revelare pragmatică lumea se 
schimbă; studiată poetic spre simplă contemplare 
melancolică lumea doar pare că rămâne la fel - cei ce o 
schimbă şi cei ce o ignoră trăiesc în lumi diferite - primii o 
înalţă spre cer prin ideal concret, ceilalţi o îngroapă spre 
putrezire prin resemnare inerţială. 


Ş 


Ştiinţa 

Ştiinţa interogativă este aceea care pune sub semnul 
întrebării certitudinile relative ale ştiinţei pozitive. Dar 
această ştiinţă e uneori mai mult filosofie decât ştiinţă... 

x 

Filosofia nu prea vrea să fie ştiinţă. Aceasta nu înseamnă 
însă că ea nu ar putea fi studiată de către ştiinţă. S-ar 
putea, de exemplu, numi filosofilogie ştiinţa care studiază 
filosofia în diversele ei aspecte (istorie, metode, teorii 
specifice, obiecte de studiu, etc.)... 

Să nu ne mire dacă o atare ştiinţă a filosofiei ar descoperi 
mult mai multe lucruri interesante despre filosofie decât 
poate descoperi aceasta când se filosofează contingent- 
subiectiv pe sine prin mintea „iubitorilor de filosofie”... 

T 


Teoria 

E limpede că în teorie poate fi contemplată mereu o urmă 
de dorinţă de inteligibilitate ultimă a infinitului (vieţii, 
cosmosului) - şi e la fel de limpede că în practică dorinţa cu 
pricina se dovedeşte a fi mereu doar un vis irealizabil al 
finitului (vieţii, omului). 


Textul 

Uneori textul filosofic este doar un gen de literatură 
bazată expres pe întâmplare (mai precis pe combinatorica 
contingenţei proximale a conceptelor) care duce discursul la 
extreme (spre a fi jucat la limita legităţilor logice, 
gramaticale şi sensuale permise de acest tip de joc 
existenţial) şi astfel îi vădeşte multe din neputinţele şi 
lipsurile care altfel pot trece neobservate. 

Comunicarea filosofică metafizică se poartă mereu la 
marginea limitelor naturale ale limbii... 


Timpul 

Timpul ascunde în el o durere, o plăcere şi o ghicitoare. 
Durerea îşi are de obicei rădăcinile în trecut, plăcerea poate 
fi trăită în clipa prezentă, ghicitoarea aşteaptă tăcută în 
viitor. 


Tiparul 

Activităţile care repetă percepţia unui tipar, a unui model, 
a unui şablon, a unui arhetip (fie el de mişcare, de corelare, 
de organizare, de formare, de înfăţişare, etc.) atrag şi 
menţin, în mod natural, atenţia minţii asupra lor - prin 
sesizarea unor tipare mintea poate prevedea viitorul şi se 
poate adapta lui, supraviețuind astfel mai departe pentru a 
sesiza noi şi noi tipare, modele, şabloane, arhetipuri... 

x 


Gândirea/ percepţia ieşită din tipare nu este atractivă 
pentru minte, cel puţin până când, din întâmplare, ea nu 
începe să se repete pe sine creând astfel noi tipare (mental- 
acţionale) de interacţiune cu lumea. 

Transformarea 

Viaţa se leagă din întâmplare şi din repetare: din 
întâmplări care se repetă şi din repetări care se întâmplă - 
din întâmplări unicat şi din întâmplări similare, din repetări 
relativ identice şi din repetări relativ asemănătoare. 

Prin întâmplare şi prin repetare ea se transformă mereu: 
prin întâmplare şi prin repetare ea se schimbă în aparenţă 
de formă şi dincolo de ea... Transformarea se naşte din 
întâmplare şi e susţinută de repetare - transformarea 
echilibrează noul cu vechiul - ea armonizează trecutul cu 
prezentul şi cu viitorul: transformarea apare uneori privirii 
ca fiind balanţa care uneşte variaţia necontenită a 
întâmplării cu menţinerea continuatoare de sens a repetării. 

Aflată la intersecţia dintre întâmplare şi repetare, 
transformarea pune lumea în mişcare dinspre clipa trecută 
prin clipa prezentă spre clipa viitoare... 


Trăirea 

Afirmarea presiunii de a te mişca duce negreşit la o 
nevoie - aceea de a te schimba - de a fi la fel ca mai 
înainte (de „presiune”), de a fi altfel decât eşti (acum), de a 
fi exact aşa cum vei fi (când schimbarea îşi va atinge 
obiectivul urmărit)... Nici o trăire nu poate fi însă altfel 
decât este atunci când este aşa cum este - de aceea a trăi 
trăirea nu este doar a gândi gândirea, a simţi simţirea, a 
iubi iubirea, a voi voirea, a intui intuirea, a descoperi 
descoperirea... A trăi trăirea e a fi... 


T 


Jelul 

Reflectate în apele mereu schimbătoare ale semnului dat 
spre interpretare menirea, scopul şi țelul asumate spre 
împlinire de către fiinţă generează un impuls oarecare de 
acţiune: menirea presupune pre-existenţa lui, scopul implică 
descoperirea sensurilor de mişcare pe care le are acest 
impuls iar țelul atrage simţirea, gândirea şi acţiunea în mod 
irezistibil spre curgerea într-un flux natural - fluxul specific 
minimei rezistenţe... Menirea obligă, scopul instigă, țelul 
cheamă viaţa spre plăcere iubită instinctiv de viaţa sublimă. 

U 


Umbra 

Momentul moral purcede din aspiraţia idealistă spre o 
lumină fără de umbră; el se poate însă accentua doar prin 
conştientizarea lucidă a umbrei lăsate de lumină... 


Unitatea 

Presentimentul unităţii realului se naşte din evidenţa 
multiplicităţii care asaltează spre stimulare de mişcare 
conştiinţa: unitatea e promisă (precum sensul) sub rezerva 
relaţionării ei cu alte şi alte unităţi - prin relaţionare ea e 
însă  relativizată şi astfel  multiplicată - nuanțele 
dezbinătoare din unitate strălucesc la fel de puternic precum 
luminile din multiplicitate care discriminează spre unificare. 

Unitatea realului  prevesteşte mereu dezbinarea 
realităţilor... 

x 

Edificarea unei unităţi presupune organizarea şi 
mobilizarea unei multiplicităţi - elanul unirii spre acţiune 
comună conferă multiplului chemat spre conlucrare punți de 
legătură şi unelte de comunicare cu un altul-decât-el văzut 
însă ca altul-precum-el, dispus spre unire parţială de forţe, 
idei şi voințe întru constituirea unui altceva decât „sine” şi 
decât „altul”, a „ceva” cu iz de unitate individualizată pe 
fundament de multiplicitate relaţionată productiv. 

Unitatea multiplicităţii izvorăşte mereu din multiplicarea 
unităţilor... 

x 

Unitatea Unului este Multiplul; Unitatea Multiplului este 
Unul... Unul şi Multiplul co-există din eternitate - a-l 
despărţi pe unul de altul este a le nega ambilor Fiinţa... 


Unul 

Multiplul se însumează din unu cu unu şi cu încă unu... 

Unul se însumează tot din unu cu unu şi cu încă unu... 

Unu-Multiplu rezultă deci din adunare-anulare - adică din 
unificare discriminatorie - din acel proces creativ care 
generalizează particularul spre a particulariza generalul. 

Cel care ştie să adune pleacă de la unu (de obicei de la el 
însuşi) şi ajunge prin adunare repetată nemăsurat la 
contemplarea infinitului (unu)... 

Cel care ştie să scadă pleacă de la nelămuriri nemăsurate 
şi ajunge prin scădere repetată (scădere prin concentrare pe 
unu şi acelaşi) din diversitate la unu, la unu singur, la unu- 
infinit... F 

Cel care înţelege Intregul ştie că şi adunarea şi scăderea 
se fac deopotrivă şi cu unu şi cu multiplu... El ştie că 
infinitul trăieşte mereu doar dincolo de număr şi 
numărătoare... 


Utilitatea 

Utilitatea inutilităţii este indiscutabilă - ceea ce pentru 
unii pare un lucru inutil, nefolositor sau chiar neplăcut 
pentru alţii poate fi cel mai util, mai folositor şi mai plăcut 
lucru cu care consideră ei că pot intra în contact. 

Aprecierea utilității a ceva anume este prin urmare, în 
mare măsură, o întreprindere pur subiectivă - în funcţie de 
valorile asumate relativ arbitrar spre judecare discriminativă 
ceva poate fi pentru unii util, pentru alţii puţin util; pentru 
unii inutil, pentru alţii chiar cel mai util. 

Utilitatea are deci mereu nevoie de cel puţin un criteriu 
de apreciere - acel criteriu nu poate fi însă absolut ci doar 
relativ... 

Utilitatea utilității este prin urmare de judecat doar în 
raport cu pofte şi pasiuni personale, cu instincte şi intuiţii 
individuale, cu dorinţe şi atracţii particularizate, cu opinii şi 
raționamente subiective, cu emoţii şi convingeri 
contingente, cu interese şi impulsuri întâmplătoare, cu 
capricii şi indulgenţe restrânse identitar, cu îndrăzneli şi 
îngrijorări local-temporare - adică doar în strânsă legătură 
axiologică cu etaloane asumate subiectiv, cu obişnuinţe 
impregnate personal, cu lucidităţi agreate individual şi cu 
alegorii admirate în particular. 

x 

Utilitatea economică se poate finaliza contingent în 
supraviețuire, în plăcere, în profit, în joc economic, în 
ocuparea timpului, în avere, în faimă, în putere politică, în 
apreciere comunitară, în satisfacerea optimă a necesităţilor 
fundamentale, în dezvoltarea libertăţii şi puterii personale, 

în capacitate mărită de mişcare, în mărirea timpului de 
odihnă, în uşurarea vieţii, în numărul de produse create şi în 
calitatea lor, în dezvoltarea reală a posibilităţii de a alege, în 
siguranţa zilei de mâine, în simţirea unei fericiri sporite, în 
asigurarea premiselor pentru filantropie şi compasiune, în 
impulsionarea cercetării şi cunoaşterii naturii reale a 
universului, în dezvoltarea imaginaţiei fanteziste, respectiv 
creativ-pragmatice, gamd. 

Utilitatea economică (utilitatea actului economic) se 
regăseşte în toată întinderea domeniului existenţial - ea nu 
poate deci veni singură spre fiinţă ci doar împreună cu alte 
utilităţi (politice, religioase, artistice, ştiinţifice, tehnice, 
psihologice, filosofice, etc.) alături de care ea purcede spre 
constituirea unei utilităţi generale în cadrul căreia orice este 
util, sau poate fi util prin ceva anume şi pentru cineva 
anume, într-un timp anume şi într-un loc anume... 


Utopia 

Societatea contribuie prin educaţie la conturarea utopică 
a omului iar acesta la rândul său proiectează natural din 
sine dorinţa unei societăţi utopice. Vroind însă ceea ce nu 
este acum - omul trebuie să renunţe mereu la o bună parte 
din ceea ce el este acum şi să se recunoască astfel ca fiind 
deopotrivă şi distrugător şi creator de sine - şi cel mai mare 
duşman al său şi cel mai bun prieten pe care poate să îl 
aibă. 

V 


Valoarea 

Câteva din valorile mereu utile individului şi societății 
sunt claritatea, coerenţa, consistenţa, obiectivitatea, 
veridicitatea ştiinţifică, utilitatea practică şi frumuseţea 
artistică întru ideal de convieţuire şi evoluţie armonioasă. 
Acestea pot fi propuse ca valori de prețuit şi actualizat de 
către filosofie, mai ales că de multe ori ea degenerează 
lamentabil în forme de exprimare marcate accentuat de 
neclaritate, obscuritate, incoerenţă, inconsistenţă, 
subiectivitate paroxistică, lipsă evidentă de veridicitate, 
inutilitate şi kitsch artistic incitat spre diluare, dezorientare 
şi degradare mentală şi emoţională. 

x 


A-ţi considera valoarea identitară (ideatică, emoţională, 
socială, naturală...) prin a vorbi cu tine ca şi cum ai dori să 
vorbeşti cu un altul e a fugi de valoare şi de identitate - 
valoarea autentică se reprezintă singură pe sine pentru că 
este conştientă de propria sa verticalitate şi profunzime 
mult mai mult decât ar putea fi orice altă ființă care o 
priveşte din afara sa... 

Identitatea care nu-şi caută proptele valorice în afara sa 
este o identitate centrată în sine, o identitate stăpână pe 
sine care nu are nevoie de încurajare şi aprobare pentru a 
face ceea ce doreşte să facă. Adevăratul discernământ 
desparte valoarea de non-valoare fără a recurge la cârja 
poftelor întâmplător trecătoare prin conştiinţa societăţii în 
care se manifestă. 

Identitatea care este conştientă de propria sa valoare, ca 
de lumina zilei, vine să schimbe lumea în care se manifestă, 
nu să primească aprobarea acesteia pentru a face tot felul 
de compromisuri înjositoare cu non-valorile pe care acea 
societate le promovează pe moment. 

x 

Există valori apreciate social care sunt asumate şi 
declarate în mod oficial de o societate în ansamblul ei - de 
cele mai multe ori însă acestea sunt doar valorile expirate şi 
pervertite ale trecutului (valorile ei învechite). 

Valorile autentice ale prezentului (noile valori) rareori 
sunt apreciate în momentul manifestării lor - deoarece 
asumarea unei valori la un nivel social implică formarea 
iniţială a unui grup mic de iniţiativă, şi ulterior a unui grup 
mai mare de promovare a individului şi/ sau operei propusă 
spre valorizare. Ori în lipsa unor interese dintre cele mai 
mediocre şi mai lumeşti foarte rar se formează cu succes 
astfel de grupuri care să catalizeze la nivelul maselor 
promovarea unor „valori deosebite”... „Medio-valorile” 
promovează „valoarea înaltă” doar dacă le pică şi lor ceva 
din această acţiune - adică nişte „medio-valori” cu care pot 
şi ele rezona... 

Societatea e un organism care acţionează preponderent 
din instinct şi inerție, prin imitație şi conformism, pe bază 
de tradiţii şi prejudecăţi, de impulsuri primitive şi dorinţe 
relativ „joase” - valorile „revoluţionare” care se manifestă în 
interiorul ei nu pot schimba acest nivel de manifestare al 
societăţii decât destul de puţin şi doar după ce ele sunt 
coborâte (cu voia sau fără voia lor) la nivelul hipnotic 
specific nevoilor primare şi adaptate prin cosmetizare 
acestuia... 

Timpul trece, valorile vin şi trec şi ele, societatea în 
schimb se transformă sub influenţa lor puţin sau deloc... 

Nu e destul să lumineze un „neuron” sau câţiva „neuroni” 
într-un „creier” de miliarde de „neuroni”, ca acel „creier” să 
devină mai „deştept” - pentru aceasta e nevoie de o masă 
critică de „neuroni” care vor să gândească - masă critică 
care e însă încă mult timp de aşteptat... 

Şi să nu ne lăsăm amăgiţi de schimbarea doar a formelor 
- schimbarea lor în condiţiile menţinerii nealterate a 
esenţelor e o bucurie de scurtă durată - e doar un alt 
mecanism de autoamăgire pe care umanitatea îl foloseşte 
pentru a-şi justifica rămânerea pe mai departe în indolenţă 
şi inerție, în automatizare psihică şi robotizare instinctual- 
corporală... 


7 


Verticalitatea 

A fi drept nu e tot una cu a sta drept: a fi drept înseamnă 
a te mişca păstrând cu demnitate un raport valoric activ faţă 
de o verticală intim asumată; a sta drept înseamnă a 
rămâne neclintit în nemişcare, în lipsă de reacţie, în 

constatarea resemnată a unei verticale prăbuşite sau a unei 
orizontale opresive, total străine de idealul verticalităţii 
autentice. 


Viaţa 

Crezi că va veni odată timpul unui deznodământ, a unei 
rezolvări definitive şi irevocabile a problemelor nenumărate 
ale vieţii? Atunci pentru tine acest timp deja a şi venit - el 
îţi spune prin urmare chiar acum: „Problemele vieţii 
niciodată nu se vor rezolva total şi definitiv!”. 

Când crezi că liniştea e mai aproape de tine ca oricând, 
de multe ori, de abia atunci agitația şi lupta vor urma. Şi 
când agitația îţi pare apoi de neînlăturat, de multe ori, ea 
dispare ca prin farmec aproape fără să lase urme. Aceasta 
deoarece viaţa nu are astâmpăr şi se plictiseşte repede - îi 
displac în egală măsură şi liniştea şi agitația dacă îi par că 
durează prea mult, dacă simte miros de lâncezire în ele, 
dacă prinde de veste că tinde uşor spre a fi ceea ce ea nu 
este - un punct static şi monoton de orientare şi îndrumare 
pentru a lumii fiinţare. 

x 

Două lucruri sunt importante pentru viaţă: direcţia şi 
sensul - direcţia pentru că îndreaptă şi sensul pentru că 
apropie! 

x 


Ori cu tine, ori fără tine viaţa merge înainte... 
x 


Lumea este întâmplare: întâmplare întâmplătoare şi 
întâmplare neîntâmplătoare. Primul tip de întâmplare 
gestionează variațiile necontenite ale lumii, al doilea 
constanțele ei temporare. 

Intâmplarea întâmplătoare este loteristică, este arbitrară, 
este indiferentă. lar dacă ar fi să fie asemănată cu o 
conştiinţă personală s-ar numi „viaţă” şi ar fi subiectivă, 
părtinitoare, mofturoasă, distrată şi indiferentă. 

Intâmplarea  neîntâmplătoare este  legic-loteristică 
(variaţia ei aleatoare se face în interiorul unor limite de 
variaţie mult mai restrânse - care joacă rolul de legi ale 
repetării ei); este legic-arbitrară (întâmplarea se repetă 
relativ arbitrar dar în cadrul unor limite de variabilitate) şi 
este legic-indiferentă. Iar dacă ar fi să fie asemănată cu o 

conştiinţă impersonală s-ar numi „viaţă” şi ar fi subiectivă, 
părtinitoare, mofturoasă, distrată şi indiferentă... 
x 


Viaţa trăieşte în repetare - respiraţia se repetă, inima se 
repetă, stomacul se repetă, limba se repetă, percepţia se 
repetă, gândirea se repetă, visarea se repetă, somnul se 
repetă, ziua se repetă, noaptea se repetă, trezirea se 
repetă, adormirea se repetă, munca se repetă, odihna se 
repetă, cântecele se repetă, dansurile se repetă, mersul se 
repetă, gesturile se repetă, cuvintele se repetă, timpurile se 
repetă, spaţiile se repetă, mişcările se repetă, pierderile se 
repetă, câştigurile se repetă, viaţa se repetă, moartea se 
repetă, plăcerea se repetă, durerea se repetă, agitația se 
repetă, liniştea se repetă... toate se repetă sub semn de 
întâmplare mereu iubitoare de uşoară transformare... 

x 

Viaţa care (doar) se repetă nu-şi poate observa (prea 

uşor) repetarea... 


Viitorul 

Deprinderea oglindirii creative duce uneori la înţelegerea 
inconsistenței specifice postulării unui eu static în fundalul 
psihismului uman. De aceea omul se vede mai bine pe sine 
dacă se priveşte În viitor; dacă se vede nu cum i se pare că 
este ci cum i se pare că ar vrea să fie... 

x 

Ritmul, repetarea, reluarea hipnotizează fiinta - ea se 
bucură nespus să repete, să reia, să trăiască în ritm. 

Repetarea, reluarea, ritmul au putere de prevedere - cât 
timp se repetă fiinţa priveşte în viitor, îşi cunoaşte viitorul — 
şi ştiind ce o aşteaptă stă liniştită - nu trebuie decât să 
repete şi să se repete, să joace şi să se joace în ritm - şi 
totul va fi la fel cum a mai fost... 

Când se opreşte însă, temporar, din mişcările ei ritmate 
(specifice de exemplu mersului, alergării, exerciţiului 
gimnastic, muncii automate, mâncatului, gândirii reluate, 
dansului, cântecului, şamd.) ea îşi pierde momentan busola 
şi capacitatea profetică - şi astfel ea nu mai „vede” (clar) în 
viitor... În momentul mişcărilor bruşte, noi, brutale, 
aritmice, nerepetitive, spontane fiinţa trăieşte masiv în 
prezent - când ea nu se (mai) repetă îşi schimbă viitorul — 

cu fiecare mişcare întâmplătoare (nerepetitivă a unei 
întâmplări anterioare) noi căi i se deschid spre actualizare - 
căi pe care ulterior le va putea întări prin repetarea 
întâmplării noi - care astfel devine din întâmplare 
întâmplătoare întâmplare „neîntâmplătoare”, din întâmplare 
imprevizibilă întâmplare relativ previzibilă, din întâmplare 
nouă întâmplare învechită cristalizată în drum solid spre 
crearea posibilităţii unui nou viitor... 


Visarea 
Visarea pare a fi gândire... Gândirea pare că este 
visare... Visarea este o gândire văzută, simțită, dorită. 
Gândirea este o visare intuită, presimţită, aşteptată... 
x 


Visarea este o înlănţuire relativ contingentă de forme - 
gândirea-discurs este o combinare relativ aleatoare de 
cuvinte. Mintea combină - ea este o maşină de combinat 
precum maşina folosită la extragerile loto - introduci în ea 
elementele din care să aleagă (impresii, amintiri, perceptii, 
emoţii, cuvinte, etc.) şi ea face extragerea aleatoare a câte 
6, 12, 21, şamd. de astfel de elemente formând propoziţii/ 
scene legate în fraze/ acte şi apoi în texte/ scenete. 

Precum în vis mintea combină relativ aleator imaginile de 
vis, în veghe ea combină în acelaşi mod cuvintele din minte. 
Gruparea cuvintelor în propoziţii este relativ întâmplătoare, 
la fel în fraze şi texte - la fel cum este cea a imaginilor din 
vise. Visul este gândirea vizibilă a minţii. De aceea, în mare, 
cam câtă coerenţă şi consistenţă se poate găsi în vise cam 
tot atâta se poate găsi şi în gândire... 

x 


Ceea ce poate fi gândit poate fi în general şi visat. Şi tot 
ceea ce este visat este simultan gândit. Visarea şi gândirea 
par a fi una în esenţă. Ele diferă doar în formă - visarea (de 
noapte) e însoţită de imagini clare, gândirea de imagini 
estompate. De aici vine şi atribuirea tradiţional instinctivă a 
atributului gândirii instanţei numite „suflet” - în fapt nimic 
altceva decât „psitruvisul” (psihicul şi trupul pe care ni-l 
percepem ca atare în vis fiind). 

x 

Când visezi gândeşti cu ochii închişi - când gândeşti 

visezi cu ochii deschişi. 

x 


Cam toate funcţiile visului se pot aplica şi gândirii iar 
funcţiile gândirii au maximă relevanţă şi pentru visare. 
Pentru că gândirea este visată şi visarea este gândită 
putem spune că gândul îi apare uneori vieţii ca fiind vis şi 
gândirea visare... 
x 


A gândi este a visa iar a visa este a gândi... 


Voința 

A nu mai vrea nimic e tot una cu a voi nevoirea - iar 
aceasta ar fi ca şi când ai gândi negândirea sau ca şi când ai 
simţi nesimţirea. 


Vorbele 

Sistemele filosofice sunt lumi de cuvinte, sunt case de 
vorbe (/„concepte”). Unele vorbe sunt puse să susţină 
edificiul filosofic pe fundaţia relativ unitară constituită prin 
apelul metafizic la un singur ingredient (concept cheie); 
altele sunt puse să joace rolul de cărămizi (toate celelalte 
vorbe-concepte „majore” şi „minore” ale istoriei filosofiei) şi 
altele să joace rolul de ferestre şi uşi, de vorbe-concept de 
obicei mult dragi autorului acelei case de vorbe pentru că-i 
permit să vadă prin ele spre orizontul său închipuit 
(condiţionat de locul aşezării casei cu pricina - de exemplu 
pe „malul unui râu”, la „poalele unui munte”, pe „creasta 
lui”, între „alte case”, etc.) şi să se închidă înăuntru într-un 
iluzoriu spaţiu protejat, într-o aparentă senzaţie de 
siguranţă şi confort metafizic. Şi să nu uităm de vorbele- 
concept folosite pe post de tavan şi de acoperiş menite a-l 
feri de intemperiile naturii schimbătoare, de bătaia directă a 
razelor soarelui lumii exterioare. 

Sistemele filosofice sunt astfel, de multe ori, gândite şi 
concepute ca şi armuri şi învelişuri-haine care să medieze 
contactul cu lumea „exterioară”, cu „ceilalţi”. Aceste case de 
vorbe, aceste haine de concepte, aceste armuri de idei, 
aceste lumi de cuvinte sunt însă doar medieri imaginare şi 
protecţii închipuite, simple amulete „magice” aruncate între 
sine şi celălalt. 

ȚŢ7 In prezenţa imediată şi  nemediată  vorbăristic a 
intregului, a Existenţei, ele se arata ca fiind amuzante şi 

copilăreşti - simple jocuri de copii, acte expirate ale unei 
drame teatrale peste care s-a tras cortina... 


Vorbirea 

Înainte de a vorbi întreabă-te dacă îţi este dat să alegi 
între a reproduce sau a ignora zgomotul de fundal al vieţii 
care este vorbirea. 

x 

Omul începe să vorbească pentru că vrea să spună (şi el) 
ceva, apoi vorbeşte pentru că (chiar) are ceva de spus şi în 
fine continuă să vorbească chiar şi atunci când nu mai are 
nimic de spus... 

x 

Fiindcă vorbeşte chiar şi atunci când tace omul este o 
fiinţă vorbitoare şi fiindcă tace chiar şi atunci când vorbeşte 
omul este o fiinţă nevorbitoare. 

Pe ansamblu apare astfel că omul este o fiinţă vorbitor - 
nevorbitoare, adică una pentru care vorbirea şi tăcerea sunt 
mijloace la fel de importante pentru a sa metafizică 
exprimare. 

* 

E bine ca filosofia să nu se piardă în vorbe, să nu se 
joace (prea mult) cu ele şi să nu se identifice cu ele - a 
filosofa nu e (doar) a vorbi („limba” filosofilor) chiar dacă a 
vorbi (o limbă oarecare sau mai multe) înseamnă în mod 
implicit a filosofa... 

x 

Dacă sunt unii care pot să vorbească fără să spună nimic, 
atunci cu siguranţă unii filosofi (filo-poeţi) sunt campioni la 
acest sport al non-exprimării... 

Dacă sunt unii care pot să vorbească fără să spună nimic 
atunci cu siguranţă că sunt şi unii care pot să spună totul 
fără să vorbească nimic... (Vorbirea şi tăcerea pot spune la 
fel de multe lucruri celor deopotrivă dispuşi, pe de o parte, 
să facă vorbirea să tacă şi pe de altă parte să facă tăcerea 
să vorbească...). 

x 

Atunci când omul vorbeşte principial doar ca să nu tacă el 
face filosofie - filosofia lui „ce ar fi dacă nu ar fi aşa cum 
este” şi „ce nu ar fi dacă ar fi ceea ce nu este” combinată cu 
filosofia lui „ce se poate spune despre ceea ce nu se poate 

spune” şi cu filosofia lui „ce nu se poate spune despre ceea 
ce se spune”... 
De multe ori tăcerea nu se mai poate răbda pe sine - şi 
atunci vorbeşte spre a se revela pe sine... 
x 
Vorbirea care leagă sensul în timp prelungit axiologic pe 
unul şi acelaşi subiect (fără divagaţii şi distrageri, fără 
ocolişuri şi amânări, fără superficialităţi şi prejudecăţi, fără 
ipocrizie şi conformism) e atât de rară încât atunci când ea 
apare nici nu mai poate fi considerată vorbire - ea devine 
altceva - ceva cu sens (prelungit), ceva care orientează şi 
descoperă, ceva care înaintează şi luminează, ceva care 
trezeşte la o nouă viaţă şi la o nouă conştiinţă... 
x 


În majoritatea cazurilor vorbirea şi scrierea nu sunt 
folosite pentru ca să se spună ceva anume prin ele ci doar 
ca să se spună ceva... Principial ele nu sunt atât purtătoare 
de mesaj cât sunt zgomot de fundal pentru el. 

Prezenţa „Mesajului” în vorbire şi scriere e atât de rară 
încât atunci când apare cel care îl primeşte nici nu prea ştie 
ce să facă cu el - şi atunci, de cele mai multe ori, face ceea 
ce face de obicei atunci când aude un discurs sau citeşte un 
text: trece repede mai departe ca şi cum nimic nu s-ar fi 
întâmplat... 


W 


WwW” 
m" 

La o privire atentă toate conceptele fundamentale ale 
filosofiei se dovedesc a fi doar vorbe în vânt, semne fără 
trimitere suficient de precisă, încât să poată constitui o bază 
solidă pe care să se poată construi temeinic - aceasta e însă 
natura relativă a limbajului şi a lumii în care el se manifestă 
atunci când nu se concretizează în referinţă cât mai clară la 
concret, la empiric, la experiență perceptivă imediată. 

X 


X” 
Li 

Păstrat în tărâmul indefinit al lui „X”, sensul chemat spre 
revelare de către repetare prin interogare, rugare sau 
aprofundare se dezvăluie pe sine doar sub semn de 
întâmplare... 


Y 


44 
m" 

Natura literei dezlipite de orice conotaţie cuvântească şi 
con-textuală indică spre posibilităţi infinite de sens... Iar 
când e aşezată apoi în combinaţii literare oarecare (specifice 
unei limbi sau alteia) aceste posibilităţi prind viaţă şi trimit 
sensul infinit al literei spre sensul relativ infinit al 
cuvântului-concept şi spre sensul proximal infinit al 
propoziţiei-reflecţie şi al textului-discurs... 

Litera prinde viaţă prin repetare sub semn de întâmplare- 
combinare şi se leagă de sens prin repetare referenţială 
aproximativă, apropiată relativ contingent de hazardul 
interpretării infinitului - niciodată de cuprins spre dezvelire 
completă acesta se lasă atras doar spre joc de ascundere şi 
descoperire, spre joc de revelare şi amăgire, spre joc de 
întâmplare şi repetare ivită spre infinită înlănţuire... 


Z 


Ziua 

Păşind în rotaţie duală de lumină şi întuneric ziua şi 
noaptea trăiesc timpul mereu în reluare... 

Rotaţia lumii se repetă în jur de sine şi în jur de soare, 
îndemnând fiinţa să se repete zilnic sub semn de privire şi 
de cugetare... 

Priveşte în jur: sunt milioane de frunze uscate întinse pe 
solul pădurii; sunt mii de copaci răsfiraţi în toate părţile ei 
înălțate spre cer; sunt sute de oameni care trec pe lângă 
tine pe stradă; sunt zeci de mişcări pe care le poţi face când 
treci pe lângă ei şi sunt nenumărate cuvinte care se pot 
înlănţui în propoziţii, în mintea ta, în fiecare clipă... 

* 


Priveşte cu atenţie în jur şi constată: toate acestea sunt 
rezultatul unor mişcări repetate, sunt efectul unor tipare 
care se repetă, a unor şabloane care se reiau în existenţă; 
toate acestea sunt repetări aproximative a unor întâmplări — 
repetări făcute uşor diferit, datorită intervenţiei unor variaţii 
minore născute din combinarea întâmplătoare a unor 
elemente relativ limitate - combinare realizată (în cadrul 
unor limite de variabilitate anterior aproximativ stabilite), pe 
seama unor legături cauzale care se întind prin proximitate 
aleatoare de la una la alta, în cadrul unei variaţii generale 
relativ nelimitate a lumii... 

x 

Priveşte cu atenţie în jur: vei vedea repetarea reluată, 
vei vedea repetarea în curs de reluare, vei vedea repetarea 
care va fi reluată... 

x 

Priveşte cu atenție: vei vedea întâmplarea care se 
întâmplă; vei constata variația repetării sub efectul relativ 
aleator al întâmplării... Vei simți rezultatul imediat al 
întâmplării reluate şi al repetării întâmplate spre reluare şi 
spre întâmplare... 

* 

Priveşte în jur şi constată evidenţa: rădăcina vieţii este 
mişcarea repetată aproximativ sub influenţa variaţiei relativ 
limitate date de combinatorica contingenţei proximale şi a 
variaţiei relativ nelimitate date de  combinatorica 
contingenţței generale... 

* 

Priveşte în jur, priveşte în tine: trăieşti sub întâmplare, 

trăieşti prin repetare, trăieşti spre transformare... 

http://radu-lucian-alexandru. blogspot. ro 
http://calatorieprinconstiinta. wordpress.com 
http://box.com/radu-lucian-alexandru 


www. scribd.com/Radu%20Lucian%20Alexandru 

